Marijampolės krašto ir Prezidento Kazio Griniaus muziejus

Edukacinė programa skirta supažindinti su su tautinio kostiumo dėvėjimo tradicija, nagrinėjant Suvalkijos regiono tautinio kostiumo pavyzdį. Užsiėmimą sudaro pažintinė ir praktinė dalys. Pirmoji dalis vyks muziejaus etnografinėje ekspozicijoje tarp autentiškų eksponatų. Mokiniai tyrinės, lies ir apžiūrinės skirtingas tautinio kostiumo dalis, lygins ir įvardins joms būdingus bruožus. Diskutuodami grupėse atliks užduotį, kurios metu skirtingus audinius priskirs atitinkamoms kostiumo dalims. Sužinos, kiek metrų medžiagos panaudojama tradiciniam sijonui, kokie skirtumai tarp moterų, vyrų ir vaikų rūbų. Kalbėsime apie tautinio kostiumo ar jo detalių panaudojimo galimybes šiais laikais. Sužinoję visas tautinio kostiumo gamybos subtilybes, praktinėje dalyje dažų ir antspaudų su tradiciniais ornamentais pagalba dekoruos drobinį maišelį. Šiame darbe aptarsime spalvų derinimo, kompozicijos dailėje temas, bus lavinamas kūrybiškumas.


Supažindinti moksleivius su svajonės samprata ir sudaryti sėkmingų žingsnių svajonės link įgyvendinimo kelią. Ugdyti kūrybinę vaizduotę ir meninę saviraišką- pasitelkiant menininkų kurtus skulptūros ir tapybos darbų pavyzdžius susikurti savo svajonių angelą.
UŽDAVINIAI
1. Supažindinti moksleivius su svajonės samprata pasitelkiant literatūros kūrinių ištraukas (J. Biliūnas „Laimės žiburys“, S. Paltanavičius „Maži ežiuko sapnai“).
2. Sėkmingų žingsnių svajonės link įgyvendinimo kelio sudarymas (linksma savianalizės užduotėlė).
3. Supažindinti su menininkų kurtais tapybos, skulptūros darbais, esančiais muziejaus ekspozicijoje.
4. Inicijuoti diskusiją, kurios metu moksleiviai interpretuos, lygins pateiktus skirtingų istorinių laikotarpių, įvairių išraiškų angelų pavyzdžius.
5. Pasitelkus dailę, kaip kūrybinės raiškos priemonę, perteikti savo svajones, lūkesčius piešinio pavidalu ant pateikto medinio angelo ruošinio.
6. Atliekant refleksiją, apžvelgti moksleivių asmeninę patirtį, įgytą užsiėmimo metu.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Nuotolinė edukacija "Laikrodėli, laikrodėli, kas pasaulyje brangiausias?"(laiko pažinimas)

Užsiėmimo metu su mokiniai turime atsakyti į iškeltą pagrindinį temos klausimą - kas pasaulyje brangiausias? Ir tik išklausę ir sudalyvavę užsiėmime suprasime, kad tai - LAIKAS. Diskutuosime - kas yra laikas ir kaip jį branginti? Kas vagia mūsų laiką? Po diskusijos pristatomi, kokie buvo laikrodžiai prieš 5 tūkst. metų, demonstruojami šių laikrodžių modeliai bei jų veikimas. Stebime pirmųjų laiko skaičiavimo prietaisų - saulės, vandens ugnies, smėlio laikrodžių veikimą. Užsiėmimo pabaigoje mokinsimės patys pasigaminti saulės, vandens, smėlio laikrodžius.


Šiuo metu įprastose mokymo programose naudojami metodai nėra pakankamai veiksmingi socialiniams ir emociniams gebėjimams ugdyti. VšĮ " Virsmo studija" pasiekė puikių rezultatų vykdydama ugdymo projektus, su kryptingai parinktomis asmenybės ukdymui skirtomis temomis, taikydama inovatyvius metodus. Programos tikslas – kūrybos procese skatinti vaikus išreikšti bei įvardinti savo mintis ir jausmus, vystyti kūrybiškumą, stiprinti savivoką ir savivertę, ugdyti bendravimo įgūdžius. Programa skirta moksleiviams, kurie nori pažinti save, suprasti savo emocijas, nori išmokti saugiai jas išreikšti, rūpi santykis su kitais. Užsiėmimų metu įvairiais kūrybiniais, neuroedukaciniais bei dailės terapijos metodais, grupiniu darbu, individualiais pokalbiais, įvairia vaizdo terapijos technika, koliažais, kūrybinių idėjų generavimu (smegenų šturmas, spontaniškas piešimas, spontaniškas rašymas, vizualizacija), laisvųjų asociacijų metodu, filosofiniu bei diskusijų metodu, dalyviai mokomi atpažinti ir suvokti savo emocijas ir jausmus (sąvimonė), išveikti savo emocijas, valdyti emocijas (savitvarda), vadovautis savo emocijomis ir jausmais, atpažinti savo ir kito asmenines ribas, pasitikėti savimi, kurti ir išlaikyti tarpusavio santykius, suprasti, kodėl vienu žmogumi galima pasitikėti, o kitu – ne, suprasti, kas yra tolerancija, pagarba ir orumas, gebėti priimti etiškus sprendimus.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Veidai ir vardai: ar pažįsti mūsų valstybės kūrėjus

Nacionalinis M. K. Čiurlionio dailės muziejus

Edukacinė programa leis artimiau susipažinti  su Vasario 16-tosios kūrėjais ir tarpukario Lietuvos puoselėtojais. Gimę
įvairiuose Lietuvos kampeliuose, išsilavinimą įgiję Vakarų šalių arba imperinės Rusijos universitetuose, savo profesinę ir
politinę brandą didžioji dalis Pirmosios Lietuvos Respublikos iškilių asmenybių pasiekė  Laikinojoje sostinėje - Kaune. Vasario 16-osios akto signatarai, žymūs politikai, verslo, kultūros, švietimo, sporto atstovai savo darbais  paliko labai ryškius ženklus ateities kartoms. Per du nepriklausomos Lietuvos dešimtmečius, atsidavusių kūrėjų pagalba šalis įgavo ne tik savitą, politinį, kultūrinį pavidalą. Bet ir savo išskirtiniais žemės ūkio, sporto, aviacijos ir kitų sričių laimėjimas stebino Europą ir visą pasaulį.  Šios edukacinės programos metu jos dalyviai susipažins su šiais žmonėmis bei jų darbais Lietuvai. Dirbdami komandomis ir naudodamiesi turimais išmaniaisiais įrenginiais, edukacijos dalyviai identifikuos pateiktas asmenybes, kartu su edukatoriumi diskutuos ir dalinsis įžvalgomis apie šiuos žmones ir jų atliktus darbus. Antrojoje edukacijos dalyje komandos konstruos pasakojimą apie vieną iš daugelio edukacijoje pateiktų tarpukario Lietuvos asmenybių. Vėliau savo sukurtą "gyvenimo aprašymą" komandos originaliu būdų (atlikdami veiksmą ar perteikdami nuotaiką/emociją) pristatys savo pranešimą kitiems edukacijos dalyviams ir edukatoriui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija


Orientacinis žaidimas „Didelio prospekto mažos detalės“

Gedimino prospektas – reprezentacinė miesto gatvė XIX, XX ir XXI amžiaus Vilniuje. Čia vis kitokį įspaudą palikti norėjo kiekviena miestą kontroliavusi valdžia – caro, vokiečių, lenkų, komunistų, lietuvių... Ar pavyks pastebėti iškalbingas istorijos detales pastatų sienose, gatvių grindinyje, kiemuose ir skersgatviuose? Žaidimo metu, naudodamiesi suteiktomis priemonėmis (be išmaniųjų telefonų), moksleiviai ieškos punktų ir atlikinės įvairias užduotis, kurių metu pažins dalelę sostinės istorijos, architektūros, užčiuops skirtingų tautų paveldą.


Edukacijos metu mokyniai supažindinami su odos istorija ir panaudojimu nuo akmens amžiaus iki šių dienų. Suteikiama galimybė pažinti įvairias odos technologijas. Taip pat edukacijoms turime paruošę odos technologijų schemas, kurių pagalba galima dekoruoti aksesuarą, tokiu būdų mokyniai mokosi pažinti brėžinius ir pritaikyti šį gebėjimą kasdieniame gyvenime.


Spektaklis-edukacija „PRINCESIŲ SALA“ (išvažiuojamoji)

1-5 klasių  moksleiviams skirta paslauga, kurios metu pristatomas Solo teatro muzikinis spektaklis vaikams „PRINCESIŲ SALA“, sukurtas pagal režisierės Birutės Mar to paties pavadinimo knygą (Birutė Mar - žinoma knygų vaikams autorė, jos knyga „Gėlininkė“ nominuota „Metų knygos vaikams“ kategorijoje 2015m. bei tapusi pirmojo Nacionalinio vaikų literatūros konkurso laureate. Plačiau apie autorę – www.birutemar.lt). Spektaklio siužetas pasakoja apie stebuklingą salą jūrų vidury, į kurią suvažiuoja skirtingų kraštų princesės – mokytis „princesiškų paslapčių“ čia įkurtoje Princesių mokykloje. Kokių reikia išmokti savybių, kad taptum tikra princese? Saloje bičiulės viena iš kitos mokosi, kaip pasitikėti savimi, būti kūrybiškomis, išradingomis, o taip pat kitų svarbių žmogiškų savybių - švelnumo, lengvumo, darbštumo... Spektaklyje panaudoti archetipinių siužetų apie princeses motyvai, skirtingų šalių kultūrų patirtys (herojės – skirtingų kraštų atstovės). Per vaikų mėgstamų personažų – įvairiataučių princesių – istorijas, įpročius, charakterių skirtingumus spektaklyje vaikai supažindinami su skirtingų tautų papročiais, legendomis. Spektaklis sukurtas profesionalių menininkų komandos (rež. ir dramaturgė B.Mar, choreografė S.Mikalauskaitė, dailininkė I.Pačėsaitė, dainų autorė G.Bauerytė; vaidmenis atlieka profesionalios, apdovanojimais įvertintos aktorės B.Mar, T.Kvietinskaitė, A.Pikturnaitė, G.Malinauskaitė).  Po spektaklio vyks edukacija-susitikimas su vaikais, kurio metu režisierė bei spektaklyje dalyvaujančios aktorės papasakos, kaip kūrė spektaklį ir savo personažus, pristatys skirtingų šalių papročius; vaikams bus suteikiama galimybė patiems paimprovizuoti scenas iš spektaklio-pasiversti spektaklio herojais; taip pat bus aptariamos svarbiausios spektaklyje akcentuojamos vertybės. Edukacijos metu ugdomas vaikų kūrybiškumas, gebėjimas kūrybą suvokti kaip betarpišką, žaismingą bendravimo formą.


Teikiamos paslaugos tikslas yra aktualiais ir jaunimui patraukliais būdais perteikti istorinę informaciją apie gentinį laikotarpį Lietuvoje per kuršių genties prizmę, taip skatinant domėtis krašto istorija ir istoriniu paveldu. Paslaugos uždaviniai apima jaunimo kultūrinio sąmoningumo ugdymą, pilietiškumo ugdymą, prigimtinės kultūros puoselėjimą, skatinimą domėtis istorijos mokslu, krašto istorija, kraštotyra. Paslauga teikiama Kuršių genties istorijos muziejuje, kuris atkartoja gentinio laikotarpio kuršių trobesio elementus. Mokiniai paskaitos klausosi sėdėdami ant istoriškų gultų nuklotų avikailiais, atvirame ugniakure dega ugnis, istoriškai apipavidalintas interjeras, naudojamas audio fonas, sustiprina įspūdį ir paruošia klausytojus imliau priimti perteikiamą informaciją. Edukaciją veda archeologinius kostiumus dėvintys lektoriai turintys ilgametę patirtį šioje srityje – istorijos magistras Benas Šimkus ir daugiau nei 20- metų istorinės rekonstrukcijos patirtį turinti, šioje srityje plačiai žinoma istorinių kostiumų rekonstruktorė bei muziejaus įkūrėja Irma Šaltytė-Šimkienė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


PowerPoint prezentacijos pagalba apžvelgsime pagrindinius senųjų civilizacijų rašto sistemų pasiekimus. Sužinosime ant kokių medžiagų rašydavo senovėje. Išsiaiškinsime, kaip galima pasigaminti vaškinę lentelę. Joje rašysime su stiliumi. Aptarsime tokio rašymo patirtį. Aiškinsimės, kad žmonės rašyti išmoko ne iš karto, bet laipsniškai, per ištisus tūkstantmečius. Pavyzdžių pagalba aiškinsimės, kaip raštas atėjo į Lietuvą, kaip jis keitės, kaip žinią iki rašto atsiradimo perduodavo lietuviai. Ką reiškia ženklas - krivūlė? Kaip žmonės naudojosi senąja sistema – birkomis? Žaidimo metu mokiniai atras ir supras kaip naudotis senąja kvitų sistema – birkomis. Birkos (pavadinimas kilęs nuo Birkos miesto Švedijoje, svarbaus vikingų prekybos centro) – tai specialūs pagaliukai su tam tikromis įpjovomis, kuriais naudojosi prekiautojai ir amatininkai. Toliau išsiaiškinsime, kada lietuviai griebėsi rašiklio. Kada atsirado pirmoji lietuviška knyga? Sužinosime, kad pirmosiose spausdintinėse knygose buvo spausdinamas tik tekstas be jokių pagražinimų, o gražioms raidėms, miniatiūroms buvo paliekama tuščios vietos. Tas vietas užpildydavo kiti knygos kūrėjai (rubrikatoriai, iliuminatoriai, miniatiūristai ir kt.). Išspausdintos knygos buvo parduodamos ne tik neišpuoštos, bet ir neįrištos. Tyrinėdami senųjų leidinių iliustravimo pavyzdžius ugdysime estetinio suvokimo įgūdžius. Mes pagerbsime lietuvių raštijos pradininko Martyno Mažvydo atminimą: mokiniai gaus pirmosios lietuviškos knygos vinjetės pavyzdį savosios knygelės kūrimui. Vinjetėje vaikai dailiai įrašys raštijos pradininko vardą, pavardę ir leidimo metus, išpuoš savo knygelę. Užsiėmime naudosime popierių, žirkles, spalvotus pieštukus ir kitas priemones.


Spektaklis jaunimui „Doriano Grėjaus portretas“

"Doriano Grėjaus portretas" - objektų spektaklis be žodžių, kuriame naudojamos miniatiūrinės, statiškos skulptūros bei veidrodžiai. Spektaklis, pastatytas pagal airių rašytojo Oscaras Wilde‘o to paties pavadinimo romaną, gvildena žmogaus dvilypumo ir jo savidestrukcijos temas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Grožio paslaptys pagal Kiprą Petrauską 1-4 kl. išvažiuojamoji Kauno m. ir Kauno raj.

Tarpukario reklama skelbia: „Dėl to, kad Tavo veido oda pametė pirmykštę spalvą – neverta ašaroti. Nevilkindama įsigyk tualetinį Beraro „Kipro Petrausko“ muilą ir vėl turėsi švelnią sveiką odą.“ Tarpukario Lietuvoje grožis buvo puoselėjamas K. Petrausko vardiniu muilu. Kviečiame pasigaminti šio muilo repliką su dėžute. Gamindami kvapnų muilą, susipažinsite su Kipro Petrausko asmenybe, jo kūrybine veikla ir pomėgiais, išgirsite, kokiomis aplinkybėmis atsirado ir išpopuliarėjo Kipro Petrausko vardinis muilas. Taip pat apžvelgsime tarpukario reklamą ir to meto grožio idealus. Užsiėmimas bus įdomus visiems! Užsiėmimas gali būti pritaikytas mokiniams su judėjimo negalia - esant tokiam poreikiui prašome apie tai informuoti užsakymo metu. Paslauga teikiama Kauno mieste ir rajone. Minimalus išvykstamajame užsiėmime dalyvaujančių mokinių skaičius - 18.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Kaip manote, iš kur atsirado žodžiai „cepelinai, „cukrus“, „grikis“, „Kalėdos“, „klumpė“, „koldūnas“, „neužmirštuolė“, „pinigas“, „plunksna“, „ragana“, „raketa“, „savaitė“, „staigmena“, „tulpė“, „vaikas“, „zylė“, „žmogėdra“ ir kt. Ar esate girdėję apie vardų Gražina, Jonas, Vytautas ar vietovardžių Balbieriškis, Klaipėda, Panevėžys, Vilnius kilmę? Kai kurių žodžių kilmė be galo įdomi, net verta detektyvinio tyrimo. Juk žinodami žodžio kilmę ir amžių, galime daug sužinoti apie mūsų protėvių praeitį. Patyrinėkime kartu!


Žaidimas gatvės meno galerijoje po atviru dangumi

Netradicinė kultūrinė edukacija netradicinėje galerijoje!

Menininkų neblėstantis poreikis išstumti save iš komforto zonos ir stipri vidinė motyvacija urbanistinį pilką miestą prikėlė naujam gyvenimui.

Šioje urbanistinio meno galerijoje moksleiviai susipažins su žirafiuku Nino iš Kauno zoologijos sodo. Atveždamas Nino atvaizdą į kitą miestą, menininkas siekia dienas aptvare leidžiančiam gyvūnui suteikti metaforišką laisvę ir leisti jam pasižvalgyti po naujus horizontus.

Taip ir moksleiviai, atvykę iš mokyklos į šią galeriją turės galimybę savarankiškai susipažinti su netradiciniais meno kūriniais, kurie kviečia prabusti ir išlaisvėti, diskutuoti ir interpretuoti!

Orientacinio žaidimo metu moksleiviai susipažins su šiais ir kitais meno kūriniais:

-	„Laisvės statulos“ fragmentas „¼ laisvės“ kviečia permastyti laisvės idėją ir problematiką šiuolaikinio politinio ir socialinio gyvenimo kontekste.
-	Tatuiruotės stiliumi nupiešta plaštaka ant sienos žaismingai kviečia naujai pažvelgti į Lietuvą kadaise valdžiusį valdovą.
-	Pelėda, kuri pasižymi aukštu intelektu, gina ir saugo teritoriją. Tai tarsi simbolis, saugantis nuo nelaimingų atsitikimų ir lankytojams įkrečiantis proto neprisišaukti nelaimių.
-	Susipažinsime su 10 reikšmingų Lietuvos meno ir kultūros asmenybių įamžintų ant fasado: Jonas Mekas, Vytautas Kernagis, Jurgis Mačiūnas, Česlovas Milošas, Vydūnas, Clara Rockmore, Mirga Gražinytė-Tyla, Eimuntas Nekrošius, Vitas Luckus ir Arūnas Žebriūnas.
-	Eisime 70 metrų ilgio taku, kuris atskleidžia folklorą ir tradiciją, kur senoji ikonografija yra naudojama kuriant naujas, bet atpažįstamas reikšmes.
-	Kalbėsime apie klasikinio meno sušiuolaikinimą ir daug kitų įdomybių!
-	Geležinis vilkas, sukurtas savanorių rankomis iš metalo laužuose atrinktų antrinių metalo žaliavų būsimo Vilniaus 700 m. jubiliejaus proga.

O kokį kūrinį sukursi tu?

Kultūros paveldas; Tarpdisciplininis menas

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Gedimino pilies paslaptys (nuotolinė paslauga)

Gedimino bokštas saugo daugybę paslapčių! Šio edukacinio užsiėmimo, metu keliaudami laiku, bandysime visi kartu jas atskleisti. Prieš 10.000 metų nuslinkęs paskutinis ledynmetis suformavo Vilniaus kalvas ir vandenis. Gamtos apsaugotoje vietoje pirmiausia atsirado gyvenvietė, vėliau – medinė pilis, mūrinė pilis. Jos fragmentai išliko iki mūsų dienų. Pilių sienos, atlaikiusios kryžiuočių antpuolius, miestą siaubusius gaisrus ir niokojusius karus, pasakoja istoriją: Gedimino bokštas buvęs parako sandėliu, optinio telegrafo punktu, kavine… Šiandien jis yra vienas lankomiausių turistinių objektų Lietuvoje. Po šios edukacijos paslapčių nebeliks, susipažinsime su Vilniaus Aukštutinės pilies istorine raida, kitusia jos paskirtimi ir svarba sostinės bei šalies istorijai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Edukuokimės muziejuje išmaniai! Derindami tradicijas ir modernumą siūlome edukacinę programą „Išmanyk Maironį“. Kaip viskas vyksta? Moksleiviai, lankydami memorialinį Jono Mačiulio-Maironio butą, išklauso trumpo ir įdomaus edukatoriaus pasakojimo apie svarbiausias poeto gyvenimo detales, savarankiškai apžiūri Maironio biografijos ir kūrybos ekspoziciją. Pasisėmę žinių ar atgaivinę jau turimas, keliauja į edukacinę klasę pasitikrinti, kaip išmano Maironį. Moksleiviai kviečiami dalyvauti viktorinoje, kupinoje skirtingo tipo (vaizdiniai, taip / ne, su pasirinkimo variantais...) ir sudėtingumo klausimų. Edukacija vyksta naudojant išmaniąsias technologijas ir „Kahoot“ programėlę: pasiskirstę komandomis, moksleiviai bando kuo greičiau ir sėkmingiau įveikti pateikiamus klausimus bei užduotis. Išmokti kažko naujo ar įtvirtinti sukauptas žinias dar niekada nebuvo taip smagu ir išmanu!


Literatūrinis-edukacinis užsiėmimas „Aš – herojus!“

Literatūrinio-edukacinio užsiėmimo metu, pasitelkdama informacines technologijas, vaizdines priemones kalbėsiu apie savo kūrybos knygas, kuriose nagrinėjamos vaikams, paaugliams aktualios temos: vienišumas, santykiai su tėvais ir bendramoksliais, patyčios, savasties, vidinės stiprybės, tikros draugystės paieškos. Taip pat apie kitus vertingus literatūros kūrinius. Bus diskutuojama, kokios savybės ir vertybės veikėjams padeda rasti tinkamus sprendimus, įveikti sunkumus, pasiekti tikslų. Bandysime išsirašyti savo pačių geriausias savybes, vertybes.
Edukacijos metu karpydami, lankstydami, lipdydami, rašydami mokysimės kūrybinės improvizacijos. Konkrečios pokalbio ir edukacijų temos bus pritaikytos amžiaus grupėms. Pagrindinė kūrinio ir literatūrinio-edukacinio užsiėmimo mintis – kiekvieno žmogaus širdyje slypi ypatinga galia, kiekvienas galime ne tik kurti istorijas, bet ir patys būti savo istorijos herojumi.
Užsiėmimus ves rašytoja, menininkė, edukatorė Ignė Zarambaitė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Grožio paslaptys pagal Kiprą Petrauską 5-8 kl. išvažiuojamoji Lietuvoje, išskyrus Kauno m. ir Kauno raj.

Tarpukario reklama skelbia: „Dėl to, kad Tavo veido oda pametė pirmykštę spalvą – neverta ašaroti. Nevilkindama įsigyk tualetinį Beraro „Kipro Petrausko“ muilą ir vėl turėsi švelnią sveiką odą.“ Tarpukario Lietuvoje grožis buvo puoselėjamas K. Petrausko vardiniu muilu. Kviečiame pasigaminti šio muilo repliką su dėžute. Gamindami kvapnų muilą, susipažinsite su Kipro Petrausko asmenybe, jo kūrybine veikla ir pomėgiais, išgirsite, kokiomis aplinkybėmis atsirado ir išpopuliarėjo Kipro Petrausko vardinis muilas. Taip pat apžvelgsime tarpukario reklamą ir to meto grožio idealus bei apsilankysime autentiškame Kipro Petrausko bute. Užsiėmimas bus įdomus visiems! Užsiėmimas gali būti pritaikytas mokiniams su judėjimo negalia - esant tokiam poreikiui prašome apie tai informuoti užsakymo metu.
Minimalus užsiėmime dalyvaujančių mokinių skaičius - 25, užsakant ne mažiau nei 2 užsiėmimus, vedamus vienas po kito.


Programa skirta supažindinti 5 -10 klasių moksleivius su senąja lietuviška pirtimi, sveikatos tausojimo ir higienos laikymosi papročiais Lietuvoje ir kaimyninėse šalyse. Mokiniai sužino ne tik kada, kuo apsirengę bei apsiavę eidavo į pirtį, ką nešdavosi su savimi, ką sakydavo įėję pirtin, kokia procedūra pradėdavo, kokia užbaigdavo pirtį ar kokius medžius prie pirties sodindavo.Taip pat  mokosi rišti vantas, atpažinti populiariausius augalus tiek vantoje, tiek arbatoje. Svarbiausia, kad šios edukacijos metu jaunuoliams perduodama protėvių supratimas apie pirties sakralumą, jos apeigų ir tradicijų prasmę, žinios užfiksuotos ne tik metraščiuose, bet ir tautosakoje: sakmėse, patarlėse, priežodžiuose bei mįslėse. Vis dėlto daugiausia dėmesio skiriama atokvėpio meno, tikro dvasios ir kūno komforto pagal senąsias  tradicijas, mokslams. Visa tai perteikiama jaunuoliams patrauklia aktyvaus mokymosi forma: organizuojamas ryto ratas, viktorina, dėlionės, inscenizacijos bei praktiniai užsiėmimai pirtyje. Ši edukacinė programa suteikia ne tik etninės kultūros žinių, tiek teorinių, tiek praktinių, bet ir tenkina socialinius emocinius poreikius. Mokiniai, išbandę tikrąją lietuvišką pirtį, lieka sužavėti. Pirtyje iš tiesų išgaruoja kasdieniškos mintys, visapusiškai atsipalaiduojama, išlaisvėjama nuo įvairiausių asmenybės dvasios ir kūno suvaržymų. Mokiniai, išbandę tikrąją lietuvišką pirtį, jau nesistebi, kodėl sakoma ,,Beveik kaip giminės – kartu pirty buvom“. Tad pasirinkite šią programą ne tik dėl to, kad lietuviškos pirties lankymo tradicija ateityje netaptų istorija.


Kauno Tado Ivanausko zoologijos muziejus

Prisipažinkite, ar daug pažįstate vabzdžių? Kiek jų pavadinimų išvardintumėte? Ar tarp jų yra, kurie yra geri skrajūnai, gyvena po žeme, yra maisto šaltinis kitiems gyvūnams, apdulkina žiedinius augalus, žmogų pagydo arba susargdina, žmogų aprengia arba priverčia badauti, yra gamtos sanitarai? Susimąstėte. Jei trūksta žinių, net nedvejodami dalyvaukite edukaciniame užsiėmime „Mano draugas – šešiakojis“ ir, susipažinę su vabzdžių kolekcijomis, apžiūrėję vabzdžių kokonus, lėliukes, lizdus, sužinosite daug paslapčių apie vabzdžius. Edukacinio užsiėmimo praktinė veikla supažindins su vabzdžių sandara (dalyviams teks iš popierinių detalių surinkti vabalą, kurį pasidovanos sau), o komandinis darbas „Kaladėles sudėliok ir apie vabzdį sužinok“ supažindins su skirtingų vabzdžių vystymosi stadijomis. Baigiantis edukacijai pabirs minčių lietus – ar reikia domėtis ir stebėti  šešiakojus Žemės gyventojus.


Ar žinojote, kad lėlių teatras daro didelę įtaką asmenybės tobulėjimui, padeda spręsti mokomuosius – auklėjamuosius uždavinius, ugdo vaizduotę, jausmus, kūrybiškumą, suteikia teigiamų emocijų? Norite ugdymo/-si procesą padaryti įdomesniu ir įvairesniu, išbandyti kitokius mokymo/-si būdus išeinant iš klasės, suolo, vadovėlio rėmų? Visa tai patirsite dalyvaudami edukacijoje “Lėlių teatro dirbtuvės”, kurios metu mokiniai turės galimybę atskleisti savo kūrybiškumą, susipažins su lėlių teatro istorija, sužinos, kuo ypatingas lėlininko darbas ir kokių gali būti teatrinių lėlių, pasigamins pasirinkto tipo lėlę, išmoks ir praktiškai išbandys pagrindinius jos valdymo principus bei sužinos kitas lėlių teatro subtilybes. Pasigamintas lėles mokiniai galės pasilikti sau atminimui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Lėlių teatro "Bebenčiukas" sukūrimas gali efektyviai paveikti vaikų ugdymo procesą. Ypatingą reikšmę teatro kūryba įgyja dar pradinėje mokykloje. Tai ne tik padeda ugdyti, bet ir moko per žaidimą, nes vaikams žaidimas šiame amžiuje yra pagrindinė veikla, nuolat perauganti į darbą (mokymąsi). Teatro žaidimus mėgsta vaikai. Jaunesni mokiniai mielai įsilieja į žaidimą: atsakinėja į lėlių klausimus, pildo jų prašymus, transformuojasi į vieną ar kitą įvaizdį. Vaikai juokiasi, kai juokiasi veikėjai, jiems liūdna, jie visada pasiruošę jiems padėti. Dalyvaudami teatrališkuose žaidimuose vaikai susipažįsta su juos supančiu pasauliu per vaizdus, ??spalvas, garsus. Vaikas mėgsta žaisti, ypač su bendraamžiais. Repertuaras parenkamas atsižvelgiant į mokinių amžiaus ypatumus. Susipažinimas su "aktoriaus kūrėjo" padėtimi kaupia jų emocinę, intelektualinę, moralinę, socialinę, darbo patirtį ir ją ugdo. Kiekvienas vaikas gali išbandyti save kaip aktorius, režisierius, o tai leidžia ugdyti vaiko kūrybiškumą. Geranoriško ir kantraus požiūrio vienas į kitą atmosferoje formuojasi vaikų jautrumas tikriems kryptingiems veiksmams. Balso ir kalbos pratimai taip pat lavina vaizduotę: kalbėkite lėtai, garsiai, tyliai, greitai, bosu. Pirmieji bandymai vaidinti pasakų herojus praplečia vaikų autentiškumą. Tai sudaro pagrindą domėtis mokymosi užduotimis, kurių metu pagrindinis akcentas yra žaidimai su žodžiu, su tekstu, potekste, su įvairiais žodiniais veiksmais (priekaištauti, įsakyti, atpažinti, nustebinti, paklausti, paaiškinti, skambinti). Žodis atskleidžiamas kaip pagrindinė sceninės užduoties atlikimo priemonė, kaip pagrindinis personažo kūrimo komponentas. Žaisdami skirtingus vieno veiksmo derinius su skirtingais tekstais vaikai mokosi išgirsti psichologinį kalbos išraiškingumą. Pagal išsivystymo lygį programa yra specializuota, nes formuoja ir ugdo vaikų žinias, įgūdžius ir gebėjimus lėlių teatro srityje. Pagal užsibrėžtą tikslą programa yra edukacinė.


Reklamą galime vertinti kaip kino ar dailės kūrinį, diskutuoti apie jos meninę vertę, nes ji visuomet žengia koja kojon su visuomenės aktualijomis, laikmečiu, menu. Nors reklama veikia visų amžiaus grupių žmones, tačiau jautriausia tikslinė vartotojų grupė yra paaugliai ir vaikai. Dėl to edukacijoje ,,Kaip veikia reklama?“ išsiaiškinsime visus reklamos profesionalų triukus, kuriuos jie taiko pirkėjams vilioti skirtingomis meninėmis priemonėmis. Ir dar daugiau – pamatysite įvairių meninių formų žymiausias visų laikų reklamas, kurios darė įtaką to meto reklamos industrijai, kėlė visuomenės diskusijas, dalyvausite diskusijoje apie socialinę reklamą ir joje taikomas priemones ir spalvas reklamos poveikiui sustiprinti bei užtvirtinsite žinias dalyvaudami viktorinoje. Edukacija ,,Kaip veikia reklama“ yra skirta dviem mokinių kategorijoms: 5–8 ir 9–12 klasių mokiniams. Pastaba:  Mažiausias pamokų skaičius Kauno mieste - 2 pamokos vienoje mokykloje. Mažiausias pamokų skaičius kituose miestuose - 4 pamokos vienoje mokykloje. Kiekviena edukacija derinama individualiai, tad norėdami rezervuoti laiką, būtina susisiekti telefonu.


EDUKACINĖ PROGRAMA „MAZGŲ PYNIMAS –TRADICIJOS IŠLIEKA“
Programos tikslai:
-Supažindinti muziejaus lankytojus su vienu seniausių amatų verslu – pynimu.
-Supažindinti muziejaus lankytojus su pynimo technika, mokyti pačius pinti.
-Skatinti domėtis pynimo raida ir pritaikymo būdais praktikoje.
-Skatinti giliau pažinti gimtojo krašto paveldą.
Programos uždaviniai:
- Suteikti edukacijos dalyviams informacijos apie Lietuvos etninį paveldą (pynimas virvelėmis, vienas seniausių amatų Lietuvoje, pynimas virvelėmis siejamas su rankšluostį ar jam skirtą audinį mazgeliais suraišiotus rankšluosčio kutus ir pačią raišiojimo techniką).
Gyvename nuostabiame krašte, Lietuva yra įdomus kraštas, čia daugybė talentingų ir įdomių žmonių. Žmonės puoselėjantys senus ar netikėtai naujai atrastus amatus. Kiekvienas jų tikrai pakvies į savo dirbtuves, parodys gražiausius dirbinius, pavaišins gardžiausiu jų pačių gaminamu patiekalu su istorija dvelkiančiu prieskoniu. Pynimas virvelėmis, vienas seniausių amatų Lietuvoje, taip pat turi ilgą istorijos kelią.
Edukacijos metu vaikai supažindinami su pynimo istorija, paruošimo technologija. Edukatorė pasakoja, kaip susikurti sau patinkančios dekoracijos modelį, pasirinkti tinkamą virvelę, spalvą, darbo procesui reikalingas priemones. Dekoracijoms pinti naudojamos medvilnės, lino ir kitos rūšies virvės, o spalvingiems, gražiems darbams naudojami įvairūs priedai, tai karoliukai, kriauklelės, akmenukai ir t.t..
Programos metu edukacijos dalyviai supažindinami su pačiu pynimo procesu, patys bando pinti ir su edukatorės pagalba per trumpą laiką gali patys apipinti nesudėtingą dirbinėlį – stiklo indą skirtą žvakei, gėlėms ar kitoms mieloms smulkmenoms. Kiekvienas dalyvis savo kurtą darbelį gali parsivežti kaip atsiminimą apie seną amatą – pynimą virvelėmis.


Kas aš esu? Koks aš esu? Kaip mane mato aplinkiniai? Pažindamas save, priimdamas save jaunuolis atvers naujas galimybes sau. Edukacinio užsiėmimo metu bus taikomi įvairūs neformalaus ugdymo metodai. Taikant žaidybinius, vaidybinius,  dailės elementus jaunuoliai gilinsis į save, reflektuodami labiau pažins save, stebės kylančius iššūkius, priims save. Edukacinio užsiėmimo metu jaunuoliai dirbs ir grupėse, ir individualiai.


Kaip gimsta nauji lietuviški žodžiai? (nuotolinis užsiėmimas)

Kovidas, kovidnešys, kovidukas, koronavirusas, iškištanosis – tai tik dalis naujažodžių, atsiradusių Lietuvoje ir pasaulyje prasidėjus koronaviruso pandemijai. Naujų žodžių atsiranda nuolat, prireikus įvardyti ką nors nauja. Ar esate girdėję tokių naujažodžių kaip feisbukiškės „socialinio tinklo „Feisbukas“ pavadinimas“, kėdžmogis „kas dirba sėdimą darbą“, maigyklė „kompiuterio klaviatūra“, savipliauškis „asmenukė“, spoksadėžė „televizorius“, trešnėdra „trešnių ėdrūnas“ ir kt.? Kviečiu būti kūrybingais ir kurti naujus žodžius kartu!


Kražių Motiejaus Kazimiero Sarbievijaus kultūros centras

Edukacinė programa dalyvius nukelia į tą laikotarpį, kuomet knygnešys buvo viena svarbiausių asmenybių Lietuvoje. Čia jie supažindinami su knygnešiais ir jų keliais, kalbama apie „vargo“ mokyklą, rašoma plunksna, išmokstama Knygnešių daina. Edukacijos dalyviai taip pat išbando knygnešio dalią – avi klumpėmis, neša knygų ryšulius, „įkliuvę“ už knygų gabenimą atlieka bausmę. Įgytas žinias mokiniai užfiksuoja spręsdami kryžiažodį arba labirintą.


ANIMACIJOS PRAŽIAMOKSLIS (Nuotolinė paslauga)

Ar piešti judantys paveikslėliai atsirado seniai? Ir iš viso ar piešti judantys paveikslėliai iš tiesu juda? Susitikimo metu susipažinsime su animacinių filmukų pirmaisiais protoipais. Pažiūrėsime patį seniausią animacinį filmą. Aptarsime, kokios yra animacijos technologijos. Pažiūrėsime, kaip gailma susikonstruoti šviečiantį stalelį- pagrindinį animatoriaus įrankį. Pažiūrėsime įvairiausių pavyzdžių, kaip galima sukurti animacinį filuka iš Lego žmogeliukų, veltinio ar net sniego. Ir galiausiai sužinoję pačius pagrindinius animacijos kūrimo principus, pačių paparasčiausių priemonių pagalba, pabandysime nupiešti kelis pirmuosius savo animacinius filmukus Verčiamos knygos technkia (Flip book). Reikalingos priemonės: popierius, seni prirašyti sąsiuviniai, mėgstamos piešimo priemonės- pieštukai, kreidelės, flomasteriai ir pan.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Programos metu pristatomas vienas seniausių amatų – puodžiaus amatas. Programos dalyviai išgirs pasakojimą apie molio kilmę, susipažins su keramikos istorija, jos rūšimis, amatininkai demonstruos lipdymo, žiedimo, dekoravimo procesus.
Dalyviai mokysis molio formavimo: kočiojimo, pjaustymo, atskirų detalių sulipdymo, figūrų formavimo, dekoravimo, susipažins su molio išdegimo būdais. Kiekvienas galės nusilipdyti savo puodelį. Pageidaujant dalyviams išdegti darbai pristatomi.


"Rastas akmenukas - raktas į laiko mašiną"

Daug kartų rankose esame laikę akmenukus. Ar kada pastebėjote, kad tarp jų buvo akmenukai su keistu raštu, ornamentu, keistais įspaudais. Juk tai fosilijos, kurios parodo, kokie gyvūnai Žemės planetoje gyveno prieš daug daug tūkstančių metų. Radus tokį akmenuką juk kyla nenumaldomas noras atpažinti, kokio gyvūno čia būta. Edukacinio užsiėmimo metu, pateikiant vaizdinę ir gamtinę medžiagą, supažindinama su Žemės planetos gyvūnų atsiradimo istorija, palentologijos mokslu, tyrinėjimais. Skatinamos dalyvių diskusijos apie fosilijas, jų atsiradimą, ką sužinome iš jų. Praktinė veikla – „Fosilijų tyrinėtojai“ – smėlio dėžėse ieškoma paslėptų fosilijų, o suradus, naudojant fosilijų katalogus, bandoma fosilijas apibūdinti ir įvardinti, kokie gyvūnai paliko atspaudus uolienose. Edukacinio užsiėmimo temos apibendrinimas – lankstinukų „Rastas akmenukas – raktas į laiko mašiną“ peržiūra ir aptarimas. Lankstinukai – dovana užsiėmimo dalyviams.

Pažinimo kompetencija; Komunikavimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Ši edukacija tai kontrastas dabartiniams daugumos vaikų užsiėmimų. Mokiniai atvyksta į trijų žemaitišku stiliumi pastatytų sodybų kaimą, esantį miške, pasižyminčiame ypatingu kraštovaizdžiu. Sodybos teritorijoje ir šalia esančiame pažintiniame take bei miške dalyviai gali praleisti kad ir visą dieną. Edukacijos metu mokiniai trumpai apsidairo 19 a. stiliumi atstatytoje žemaitiškoje troboje ir likusį laiką leidžia lauke. Edukatorius kviečia įsivaizduoti kaip prieš 70 ir daugiau metų dienas leisdavo bendraamžiai, kuo užsiimdavo, ką valgydavo, kokia buvo jų buitis. Pristatomi ir išbandomi komandiniai piemenų žaidimai, muzikos instrumentai, mokiniai patys kuria laužą ir gaminasi jame maistą. Vaikams tenka ir galvą pasukti ir rankas pamiklinti, nes ne viskas gaunasi iš karto, kad ir koks paprastas iš pirmojo žvilgsnio gali atrodyti vaikų gyvenimas senovėje. Praktiškai bus išbandomos įvairios priemonės kurias šiais laikais ne kiekvienam yra tekę pačiupinėti. Po edukacijos aptariami įspūdžiai ir patyrimai. Paprastai vaikai įvardina puikią savijautą gamtoje, džiaugiasi savo rankomis pasigaminę maisto, užkūrė laužą, labiau pažinę save ir savo klasiokus žaidimuose ir darbuose. Išgyvenimai kontrastuojantys su kasdieniniu gyvenimu suteikia pasitikėjimo savimi bei padeda įvertinti savo dabartinio gyvenimo aspektus.


,,Karštų streso valdymo dirbtuvių“ programa skirta supažindinti jaunus žmones su senoviniais streso įveikos būdais. Ją sudaro sudaro 10 užėjimų, kuriuose merginos ir vaikinai dalyvauja atskirai. Pirmos programos dalies veiksmas vyksta šiuolaikinėje svetainėje. Čia merginos mokosi išvanoti stresą, susipažindamos su jo rūšimis, mechanizmu, šaltiniais bei įveikos būdais. Praktinių užsiėmimų metu mokomasi stresą išdainuoti sutartinėmis, išgarinti liaudies šokiu, užkalbėti patarlėmis ir sakmėmis bei užkutenti senoviniais judriaisiais žaidimais. Vaikinai tuo metu pirtyje susipažįsta su vantų rišimo technikomis, tirpdo stresą garinėje, vanodamiesi. Vėliau pirtis paliekama merginoms, vaikinai darbus tęsia šiuolaikinėje seklyčioje. Antroje programos dalyje merginos renkasi pirtyje ir išbando populiariausius streso įveikos būdus: aromaterapiją, vantų masažą, vaistažolių arbatas. Visų dirbtuvių metu ypatingas dėmesys skiriamas socialiniams ir emociniams mokinių įgūdžiams. Tai lemia, kad visi dirbtuvių dalyviai į namus grįžta pailsėję, atsipalaidavę, kupini naujų žinių, nepamirštamų įspūdžių bei susidraugavę. Programa baigiama bendru ratu, kuriame jaunuoliai dalinasi patyrimais, reflektuoja patirtį, padėkoja vieni kitiems už įgytas žinias, apibendrina ir įtvirtina jas, žaisdami ,,Kahoot“.


Karamelinių saldainių gaminimo edukacinė programa

Edukacinės programos tikslas sudaryti palankias sąlygas tautinio paveldo produkto karamelinių saldainių gaminimo tradicijų išsaugojimui, perėmimui ir populiarinimui. Programos metu dalyviai supažindinami su karamelinių saldainių gaminimo amato ištakomis ir tradicijomis, rodomas "stebuklas" - korėtos karamelės gamyba. Edukacijos metu dalyviai stebi bei dalyvauja karamelės (korėtosios ir lietuviško ledinuko) gamybos procese - atsivėsina, degustuoja, o vėliau ją pašildo ir, pamokyti amatininkės, iš masės gaminasi saldainius, kuriuos vėliau tvarkingai supakuoja ir vežasi namo. Atminties lavinimui edukacijos pabaigoje vaikai patys prisimins žingsnelius, kuriais mokėsi gaminti karamelę, bei supras kaip svarbu klausyti ir netrukdyti kitiems.


Kartais naujų formų paieškos įprastoms pamokoms gali atrodyti kaip nemenkas iššūkis. Ką daryti, kad jos būtų įdomios, naudingos ir nenuobodžios? Mes Jums siūlome PAMOKĄ SU MUZIEJININKU, kuris rašytojo gyvenimą ir kūrybą žino iki smulkiausių detalių. Išgirsti įdomių ir negirdėtų faktų, pamatyti muziejų eksponatų, susipažinti su JONU MAČIULIU-MAIRONIU, JUOZU GRUŠU, BALIU SRUOGA, JUOZU TUMU-VAIŽGANTU arba SALOMĖJA NĖRIMI artimiau galite mūsų pamokose, vykstančiose ne klasėse, o muziejų erdvėse. Apie Jūsų pasirinktą rašytoją muziejininkai paruošę 45 minučių pasakojimą, kurį pagyvina vaizdinė medžiaga ir išskirtinė galimybė pamatyti muziejaus eksponatus, o tada – pokalbis su smalsaujančiais moksleiviais ir apsilankymas gyvenamuosiuose rašytojo kambariuose. Bus tikrai smagu – nepraleiskite unikalios progos!


Edukacinis užsiėmimas "Vaizduotės magija knygų skirtukuose"

Šilutės rajono savivaldybės Fridricho Bajoraičio viešoji biblioteka

Edukacija "Vaizduotės magija knygų skirtukuose" bus suskirstyta į dvi dalis: įdomią istorijos ir diskusijų sesiją bei kūrybišką praktinę veiklą. Pirmoje dalyje vaikai sužinos knygų skirtukų atsiradimo istoriją ir pamatys įdomiausius pasaulio skirtukus per žaismingas pateiktis. Turės galimybę palyginti skirtukus, kaip jie atrodė seniau ir kaip jie laikui bėgant keitėsi. Antroje dalyje mokiniai įsitrauks į praktinę veiklą, mokydamiesi origami lankstymo technikos, įvairių dekoravimo būdų ir kultūrinių aspektų, susijusių su knygų skirtukų kūrimu. Pasigaminę skirtuką, įjungiant vaizduotę ir žaidybinius elementus, edukacijos dalyviai pristatys savo sukurtus skirtukus.


Edukacinis užsiėmimas "Pirštų lėlės ir jų pasakėlės"

Į susitikimą Jus kviečia „TEATRAS KIŠENĖJE.“ Edukacinis užsiėmimas „Pirštų lėlės ir jų pasakėlės“ skirtas 6 - 11 metų moksleiviams. Tikslas - skatinti skaityti ir analizuoti pasakas, domėtis lietuvių liaudies tautosaka, padėti skleistis kūrybingumui, lavinti vaizduotę, estetinį pojūtį, atmintį, empatiją, smulkiąją motoriką, ugdyti gebėjimą dirbti komandoje, drąsiai improvizuoti, turtinti savo žodyną, susipažinti su Lėlių teatro subtilybėmis ir galimybėmis. Teatrinės pamokos dalyviai perskaito arba paseka pasirinktas pasakas. Vėliau jie pasigamina po vieną personažą - pirštų lėlę ir susikuria jo gyvenamąją erdvę - pakabinamą paveikslėlį. Vaikai gauna pasiūtus ruošinius ir visas darbui būtinas priemones. Tada kuriamas Lėlių teatro pasirodymas. Vaikai trumpam tampa aktoriais, režisieriais, žiūrovais. Pasiskirsčius kūrybinėmis komandomis, suvaidinamos pasakos. Mažieji kūrėjai savo pristatymuose skatinami išradingai įpinti lietuvių liaudies daineles, patarles, priežodžius, skaičiuotes, mįsles. Pasigamintais kūriniais vaikai gali papuošti ugdymo įstaigą, savo kambarį, o susitikime gimusias idėjas pritaikyti vėlesnėse teatrinėse improvizacijose.


Literatūrinis-edukacinis užsiėmimas „Apie ką kalba knygos ir lėlės“

Pasakos – labai talpus žanras, atspindintis tikrovę, visais laikais atliekantis patirties saugojimo, tautosakos skleidimo, pamatinių bendražmogiškų vertybių ugdymo, terapines funkcijas. Pasakos lydi ir moko žmogų visuose jo gyvenimo etapuose, yra tarsi žinynai, universalių taisyklių rinkiniai, mokantys pasitikėti savo jėgomis, susidūrus su sunkumais nepasiduoti, siekti tikslo, elgtis atsakingai, pažinti savo emocijas, įsijausti į kitą ir priimti jo kitoniškumą, skatinantys siekti teisingumo, bendradarbiavimo, draugystės. Literatūrinio-edukacinio užsiėmimo „Apie ką kalba knygos ir lėlės“ metu bus aptariamos pasakos „Skudurinukė“, „Stebuklingi senelio batai“ ir kt. Pasitelkiant informacines technologijas, vaizdines priemones bus perteikiamos literatūrinių personažų ir teatrinių lėlių kūrimo subtilybės. Dalyviai bus įtraukti į dinamišką, aktyvią veiklą, žaismingas rungtis, kurios sudomins skirtingų pomėgių ir poreikių vaikus, padės jiems perprasti ir interpretuoti pasakojimų siužetus, susitapatinus su veikėjais išspręsti sudėtingas situacijas. Dirbtuvių metu visi sukurs po savo tekstilinį/kartoninį žmogelį-teatrinę lėlę, rinks jam vardą, meninėmis priemonėmis perteiks jo išorines ir vidines savybes, sugalvos jo istoriją. Taigi bus mokomasi empatijos, abipusių jausmų ir patirties mainų – iš pradžių įsijaučiant į aprašyto personažo vaidmenį, o vėliau – susikurtai teatrinei lėlei perduodant savo emocijas. Sukurtus personažus vaikai (savarankiškai, kartu su mokytojais ir/ar tėvais) galės naudoti tęstinėms veikloms – knygų aptarimams, vaidinimams ir kt. Užsiėmimus veda rašytoja, menininkė, edukatorė Ignė Zarambaitė, kartu su savo knygų personažais – skudurine lėle Uršule ir teatrine lėle Enriku.


Lietuvos didžiosios kunigaikštystės Valdovų rūmų teritorijoje buvo rastas nuskilęs statinės dangtis su išraižytu stalo žaidimo lauku. Kauno senamiestyje archeologų surastas stalo žaidimų figūrėles galima pamatyti apsilankius Kauno pilies ekspozicijoje. Šachmatus ir šaškes šiandien žinome visi, tačiau ar girdėjote ką nors apie kvirkatą? Kviečiame atvykti ir išgirsti apie senovinius stalo žaidimus, kuriuos žaidė kilmingieji, bei pasimokyti žaisti kvirkatą - įdomų, mąstymą ir atmintį lavinantį stalo žaidimą. Galėsite pasivaržyti su draugais dėl geriausio stratego titulo turnyre! Užsiėmimas gali būti pritaikytas mokiniams su intelekto sutrikimu - esant tokiam poreikiui prašome apie tai informuoti užsakymo metu.

Pažinimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Kauno miesto savivaldybės Vinco Kudirkos viešoji biblioteka

Tai istorijų kūrimo, minčių žemėlapio ir kitomis technikomis paremta edukacinė paslauga, kurią ves vaikų knygų autorė, filologė, bibliotekininkė Šarūnė Baltrušaitienė. Užsiėmimo metu moksleiviai bus skatinami atskleisti savo kūrybiškumą, plėsti kultūrinį akiratį, lavinti kritinį mąstymą ir ugdyti bendradarbiavimo bei pažinimo kompetencijas kuriant originalias istorijas. Vaizduotę paskatins ir į veiklą įtrauks paslėpto „lobio“ paieškos, kurį radę moksleiviai mažomis grupelėmis patys kurs savo istorijas, jas vizualizuos bei aptars. Po šios kūrybinės dalies dalyviai sužinos ir išgirs originalų autoriaus tekstą, susipažins su kita jo kūryba.


Ar žinai, kad Kazio Varnelio namai-muziejus yra pats tikriausias paslapčių labirintas? Tarp 600 metų skaičiuojančių sienų, senovinių baldų ir paveikslų slepiasi raganos, grifonai, kentaurai, net šunys ir ereliai! Tik reikia mokėti juos surasti. Netiki? Tuomet atvyk pas mus ir tapk muziejaus sekliu!


Nuo seno bitės buvo vertinamos kaip vienos iš naudingiausių vabzdžių. Žmogus mokėsi jas pažinti, jomis rūpintis ir su jomis draugauti. Ne veltui tikra ir nuoširdi draugystė dar vadinama bičiulyste. Edukacinėje programoje susipažinsime su bičių gyvenimu, senuoju bitininkystės amatu, mokysimės jas gerbti, mylėti. O kad tikrai įsitikintume medaus saldumu, ragausime šio bičių produkto.


Keramikos edukacinė programa „Tavo rankose molis atgyja"

Keramikos edukacinė programa ,,Tavo rankose molis atgyja“ Programos pradžioje apžvelgsime keramikos raidą, susipažinsite su lietuvių liaudies lipdymo, dekoravimo tradicijomis, technikomis. Programa pritaikyta 1-12 kl. mokiniams, pagal amžių, gebėjimus, specialiuosius gebėjimus, poreikius. Kuriant tradicinius keraminius indus, figūrėles ar kitokios paskirties darbelius, svarbu išlaikyti tradicijas: formas, spalvas, ornamentus. Stengsimės tradicijas tęsti, tačiau kiekvieno mokinio kūrybiškumas, jo supratimas, gebėjimas interpretuoti savaip, visada bus palaikomas, kiekvieno vidinis pasaulis yra kitoks, ir tai yra neatsiejama žmogiškoji vertybė. Lipdysime iš raudono, gelsvo, balto molio, taip pat šamoto. Lipdysime iš molio virvelių, formuosime darbus iš molio rutulio, konstruosime iš iškočiotos molio plokštės, junksime įvairias technikas .Darbo pradžioje nutarsime kokią techniką ir kokį molį naudosime užsiėmimo metu. Dekoruosime įvairiais būdais, taip pat archainiais motyvais – linijomis, taškeliais, spiralėmis, įspaudais, bei savo sukurtais dekoro elementais ir ornamentais. Sužinosite kas yra juodoji keramika, archajiškoji raugo technika. Sužinosite kas yra glazūra, angobas, kam ir kaip naudojami. Pilnai užbaigti darbus, reikalingi du užsiėmimai. Pirmojo užsiėmimo metu lipdysime savo kūrinį, jį puošime ornamentais, detalėmis, išdžiovintus darbus išdegsime specialioje krosnyje. Antro susitikimo metu vyksta glazūravimas, po glazūravimo darbai išdegami dar kartą , po išdegimo darbai keliauja pas autorius. Vieno užsiėmimo trukmė 90 min. Po edukacijos , mokiniams bus lengviau suprasti apie keramiką, jie turės žinių apie lipdymo, dekoravimo, darbų džiovinimo, degimo specifiką. Susipažins su keramikos dirbinio komponavimo principais. Molis - reikšminga priemonė, kūrybiniams, meniniams gebėjimams, estetikai ugdyti. Padės suprasti lietuvių liaudies meną, tautos paveldą, jo prasmę, išlikimo ir palikimo vertę. Skatins kurti gražų pasaulį.


Užsiėmimo metu bandysime įminti kalendoriaus atsiradimo ir pasikeitimo priežastis. Nukeliausime į senovės laikus ir aiškinsimės, kokiais kalendoriais mūsų protėviai skaičiavo dienas, savaites, metus. Apžiūrėsime primityvių kalendorių modelius ir visi kartu išsiaiškinsime jų veikimo principą. Antroje užsiėmimo dalyje kiekvienas pasigaminsime kalendorių.

Tikslas – supažindinti su pirmaisiais laiko skaičiavimo prietaisais – kalendoriais bei  išanalizavus jų sandarą ir veikimo principą, pasigaminti veikiantį savo kalendorių.

Uždaviniai:
1. Skatinant pažinimo džiaugsmą, supažindinti su pirmaisiais laiko skaičiavimo prietaisais, jų istorija.
2. Atskleisti žmogaus gyvenimo tempo kaitą.
3. Pasigaminti veikiantį kalendorių.
4. Pasitelkiant interaktyvias metodines priemones skatinti pažinimo procesą, lavinti kritinį mąstymą, komandinį darbą, lyderystę ir kūrybiškumą.


„Kino pamokos Marijampolėje“ – edukacinės filmų peržiūros SPINDULIO kino teatre

Viešoji įstaiga "Marijampolės telekinas"

Kinas yra kultūros vertybė. Tai vienas demokratiškiausių, lengviausiai pasiekiamų, mobiliausių menų. Edukacinių kino filmų programa bus skirta 1-6 klasių mokiniams. Taikant kiną kaip priemonę, teikiama paslauga bus siekiama ugdyti moksleivių kultūrinį sąmoningumą, kritinį mąstymą, vertybes, plėsti jų akiratį, skatinti būti kūrybiškais, vystyti bendrąsias kompetencijas bei vizualinį raštingumą. Mokykloms bus siūloma rinktis edukacijai pritaikytus Lietuvos ir užsienio šalių kūrėjų filmus, kurie bus nuolat atnaujinami, papildomi naujais. Filmų programa yra suskirstyta pagal amžiaus grupes ir kiekvienai amžiaus grupei yra siūlomi skirtingi filmai. 1-2 kl. mokiniams: "Nepaprasta Maronos kelionė", "Jokūbas, Mimi ir kalbantys šunys", "Mano mama gorila", "Gordonas ir Padi"; 3-4 kl. mokiniams: "Romi salonas", "Net ir pelės keliauja į dangų", "Bintė", "Kur dingo Ana Frank?"; 5-6 kl.: "Drugelio širdis", "Suteik man sparnus", "Nepaprasta vasara su Tesa", "Atsargiai, ragana!". Kiekvieno filmo peržiūrą lydės diskusija su mokiniais po filmo, kuri remsis filme gvildentomis temomis. Didžiajai daliai filmų bus paruošta speciali metodinė medžiaga, kuri padės aptariant matytą filmą. Filmai atrinkti pagal tokius kriterijus: aukštas meninis lygis, patrauklus pateikimas, edukaciniai aspektai. Filmuose nagrinėjamos moksleiviams aktualios temos apie pagarbą, atjautą vienas kitam, draugystę, santykius, pritapimą, išskirtinumą, toleranciją. Per filmus mokiniai turės galimybę susipažinti su skirtingomis kultūrinėmis, socialinėmis, istorinėmis patirtimis, mokytis jas suprasti, analizuoti ir vertinti. Diskusijas ir aptarimus ves patirties turintys edukatoriai. Jų metu mokiniai turės galimybę gilintis į matytus filmus, juos analizuoti, interpretuoti, suvokti kino kalbos ypatumus. Mokiniai ugdys savo gebėjimus kritiškai kvestionuoti socialinius reiškinius ir jų prielaidas, taip pat vertinti kitokį mąstymą ir požiūrį.


Pažintis su Lietuvos muzikos patriarchu Juozu Naujaliu (5-8 kl.)

Atvykusiems į Raudondvario dvarą, trumpai pristatysime dvaro ir čia įkurto Kauno rajono muziejaus istoriją. Viena iš muziejaus erdvių yra skirta kompozitoriui Juozui Naujaliui, lietuvių muzikos patriarchui.
Juozo Naujalio gyvenimą, kūrybą, veiklą ir to laikmečio buvusias politines bei ekonomines aplinkybes pristatysime rodydami animuotą pasakojimą muziejaus terminale ir  gyvu pasakojimu, iliustruotu autentiškais eksponatais muziejaus ekspozicijoje, klausysimės įvairių žanrų  kompozitoriaus kūrinių.
Siekiant įtvirtinti ir pagilinti gautą informaciją, atliekamos praktinės užduotys tiek naudojantis muziejaus terminalu, tiek  dirbant individualiai ir grupėse su gautomis užduotimis.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Lietuvių liaudies žaidimų ir ratelių pamokėlė „Jurgeli, meistreli“

Edukacinės programos metu 1 – 4 klasių moksleiviai išmoks įvairių lietuvių liaudies žaidimų ir ratelių, pagilins etnokultūrines žinias, lavins meninius, kūrybinius ir muzikinius gebėjimus. Lietuvių liaudies žaidimų ir ratelių mokymasis yra viena iš patraukliausių etninės kultūros pažinimo formų. Įsitraukę į smagius ir judrius žaidimus vaikai, patys to nepastebėdami, išmoksta daug naujų dalykų, lavina dėmesį, vaizduotę, mokosi bendrauti, laikytis taisyklių, ugdo valią. Žaidimus ir ratelius lydinčių nesudėtingų dainelių mokymasis lavina atmintį, muzikinius gebėjimus. Vaikai dainuodami daineles mokosi koordinuoti kvėpavimą, dainavimą ir judesį. Žaidimai ir rateliai pratina vaikus pajausti bendrą ritmą ir darnią veiklą pagal dainos melodiją. Išmoktus žaidimus ir ratelius vėliau mielai žaidžia laisvalaikiu.


"Teleskopu per Visatą". Virtuali kosminė kelionė observatorijoje. 1-4 klasės.

“Teleskopu per Visatą." Virtuali kelionė po Kosmosą. Visapusiškai informatyvi, moksliniais duomenimis ir žiniomis paremta pramoginė vaizdinė edukacija - virtuali kelionė teleskopu po Visatą, kurios metu keliaudami patirsime nepakartojamus įspūdžius. Jei tu nesi astronautas ar žmogus, išmanantis raketų mokslą, tu niekada neturėsi galimybės pakeliauti po Kosmoso erdves. Ši edukacija suteikia puikią galimybę pasijusti tikrais Visatos tyrėjais. Kelionės metu iš labai arti susipažinsime ne tik su mūsų galaktika - Paukščių Taku, bet ir su tolimesnėmis galaktikomis. Naudodamiesi specialia kompiuterine programa keliausime ir aplankysime Saulę, Mėnulį, Saturną, Marsą, Juodąją skylę, patyrinėsime jų paviršius, palyginsime skirtingų teleskopų matomus vaizdus. Ši mokslinė - kūrybinė kelionė padeda susivokti apie save kaip reikšmingą ir reikalingą, neatsiejamai svarbų ir gražų Kosmoso elementą, Visatos kūrėją. Šia programa skatiname klausytojus labiau domėtis mokslu ir menine kultūra, jų svarba ir reikšme dabartyje, o ateityje renkantis profesiją bei kuriant ir gyvenant savo gyvenimą. Siekiame, kad šis užsiėmimas klausytoją skatintų tiek kritiškai, tiek kūrybiškai mąstyti, ieškoti galimybių ir praktiškai taikyti įgytas žinias šiame visaapimančiame pasaulyje. Svarbiausia - būti lanksčiu, nesunkiai prisitaikančiu prie kasdien besikeičiančio pasaulio. O svarbiausia - jaustis neatskiriama ir svarbia Visatos dalimi, mėgautis duotu gyvenimu ir tiesiog būti laimingais neišsenkančiais kūrėjais.


Pokario Lietuvos kultūra, istorija, likimai

Vaikus nuo mažumės turime įlieti į savo krašto praeities kultūrinį ir istorinį pažinimą, jiems perteikti mūsų tėvų, protėvių palikimą. Edukacijoje jus pasitiks ir į Lietuvos pokario laikmetį nukels partizanai – laisvės gynėjai, lyg iš pokario fotografijų – uniforma, ginklas, kariškų daiktų ryšulys, draugiškos akys ir meilė Lietuvai. Su miško broliais keliausite į 1944-1953 metus. Kas tada vyko Lietuvoje, kaip lietuvaičiai priešinosi okupantams, saugodami savo krašto laisvę, tradicijas, kultūrą, kokie jaunuolių, mylėjusių Lietuvą labiau, nei savo gyvenimą, likimai. Laukia nepamirštama pamoka – neišgalvotos istorijos, prisilietimas prie kasdienių partizano daiktų. Miško broliams labai svarbus kiekvieno vaiko požiūris į laisvę ir būtinybę saugoti savo kultūrą, jos identitetą, tad apie tai su jais drąsiai padiskutuosite.


Piešinys ant vandens – popieriaus marmuravimas arba ebru menas

Abstraktaus meno kūrėjai savo jausmus, idėjas ar konceptus perteikia be aiškios ir konkrečios vaizdinės reprezentacijos. Abstrakčiame mene dėmesys skiriamas formai, linijai, spalvai, judesiui ir kitiems vizualiems elementams. Šiuolaikiniam žmogui abstraktus menas yra įprastas, tačiau tai yra gana nauja meno forma. Ieškodami kur slypi abstraktaus meno ištakos, atrandame Suminagashi meno techniką. Tai  Japonijos meno technika dar vadinama „popieriaus marmuravimu" arba tiesiog piešimu ant vandens, po to piešinį perkeliant nuo vandens paviršiaus ant popieriaus ar tekstilės. Ši technika siekia IX – X a. Šio meno pradininkais laikomi budistų vienuoliai. Jie naudojo suminagashi techniką, kad sukurtų abstrakčius raštus, kurie buvo siejami su meditacija. Vėliau Suminagashi technika buvo naudojama knygų, rankraščių bei kitų dokumentų puošimui ir dekoravimui
Be Japonijos, panašūs marmuravimo principai buvo naudojami ir kitose kultūrose, tačiau su skirtingomis technikomis ir pavadinimais. Pavyzdžiui, Turkijoje, ši technika vadinama Ebru, o Kinijoje - Shui-mo. Panašias technokas naudojo Persijoje, Arabų pusiasalyje, Indijoje ir kitose šalyse.
Teorinėje užsiėmimo dalyje moksleiviai susipažins su marmuravimo arba piešimo ant vandens technikos raidos istorija, o praktinėje dalyje išmoks naudoti šią techniką savo kūryboje. Edukatoriai supažindins su šios technikos ypatumais, technologiniais niuansais. Parodys kaip sukurti abstraktų arba marmuro tipo raštą. Šia technika galima ir piešti, moksleiviai išmoks nupiešti gėlę, žuvį, medį. Kartu su moksleiviais aptarsime ir fizikos bei chemijos dėsnius, kurie įtakoja kūrybos rezultatus.
Užsiėmimas lavins moksleivių spalvų ir dizaino suvokimą, skatins kūrybinį mąstymą, gilins vandens ir kitų medžiagų savybių suvokimą. Piešimo ant vandens technika yra populiari meditacinė bei meno terapijos praktika.


Išvažiuojamasis edukacinis užsiėmimas „Kas Baltijoje gyvena?“

Išvažiuojamsis edukacinis užsiėmimas „Kas Baltijoje gyvena?“ yra skirtas pažinti Baltijos jūrą. Dalyviai tyrinėdami Baltijos jūros vystymosi periodus, ieškodami faktų apie jūroje esančią gyvybę, domėdamiesi Baltijos jūros geografine padėtimi, tyrinėdami ekologinius pokyčius ieškos asmeninio santykio su Baltijos jūra. Tačiau Baltijos jūra – tai tik priemonė ugdyti vaikuose sąmoningumą ir atsakomybę už juos supančią aplinką. Baltijos jūros kontekste dalyviai nagrinėja savo asmeninį santykį su juos supančia aplinka, lygindami ją kitų valstybių kontekste, bei ieškodami būdų kaip asmeniškai prisidėti prie Baltijos jūros išsaugojimo ir ekologinės žinutės skleidimo.


Visada svajojai būti fotografu, bet nežinai, nuo ko pradėti? Domiesi gamta, norėtum fotografuoti būtent tai. Zoologijos sodas Zoopark pasiruošęs atskleisti visas fotografijos paslaptis! Kas yra gamtos fotografija? Kam ji skirta? Kaip pradėti, norint „pagauti“ reto paukščio ar besislapstančios voverės kadrą? Kaip pasiruošti ir kokią techniką neštis? O ar tikrai fotografuoti galiu viską, ką matau aplink save? Šioje edukacijoje susipažinsite su gamtos fotografijos pradmenimis, istorija. Išvysite žymiausių lietuvos ir pasaulio fotografų darbus, sužinosite, kaip pasigaminti objektyvą patiems namuose! Atvykite į zoologijos sodą ir sužinokite, kaip pradėti fotografuoti gamtoje.


Edukacijos metu sukursite vienetinį džiovintų žolynų atviruką, išgirsite trumpą atviruko atsiradimo istoriją, patirsite kūrybos, atradimų ir bendravimo džiaugsmą.
Pagal užsakovo pageidavimą edukaciją galima pritaikyti kuriant paveikslėlius, kvietimus, diplomus, padėkas, dovanų kuponus, svečių korteles.


Kasdien susiduriame su įvairaus lygio sudėtingomis situacijomis, kurioms norisi pasipriešinti, kurios mums kelia nepatogius jausmus, kartais pyktį ar net neapykantą. Ką darome? Dažnas iš mūsų ieškome, kaip išvengti tokių situacijų, kaip pabėgti, arba įtikiname save jaustis kitaip nei jaučiamės iš tiesų. Ar tikrai tai yra tinkama reakcija? O gal sunkumai mums gali padėti augti ir tobulėti? Gal konfliktinės situacijos yra varomoji mūsų žmonijos augimo jėga? Edukacija –„Konfliktai: normalu ar reikia vengti?“ - skirta suteikti moksleiviams žinių apie konfliktų esmę ir jų prasmęžmogaus gyvenime per istorines šeimotyros, visuomenės „krizinių“ situacijų patirtis žvelgiant istoriškai: nuo Bizantijos laikų iki šiandienos. Kiekvienam žmogui svarbu suvokti, kad konfliktai yra neatsiejama jo būties dalis, tačiau svarbu mokėti juos spręsti tinkamu ir konstruktyviu keliu. Nors tema skamba rimtai ir sudėtingai, edukacijos metu bus žvelgiama į šią temą pozityviai ir su lengvumu bei šypsena, kuriant instrukcijas: „kaip aš elgiuosi ir kaip noriu elgtis, kai pykstu, kai man nepatinka“.


Prano Domšaičio galerijoje eksponuojama daug įvairiausių peizažų. Pažvelkime į juos tarsi pro langą. Ką matome? Paslaptingą jūros peizažą, marina vadinamą. Keiskime jo spalvas, dėliodami kompozicijas iš skaidrių ir stebėkime, kaip keičiasi gamta dienos metu. Žvelkime toliau, kur siūbuoja Aukštaitijos pušys ar dangų liečia Austrijos kalnai. Pabandykime jų papėdėje įkurdinti miestą ir tapti urbanistinio peizažo dalimi. O jeigu pasinaudosime žiūronais, gal pamatysime ir mažus kaimelius Afrikos platybėse? Ar ten dangus toks pat kaip pas mus? O žemė? Apžiūrėję gražiausius skirtingų pasaulio šalių bei žemynų gamtos, jūrų, miestų vaizdus atrasime, koks trapus gamtos grožis, suvoksime kaip ją reikia saugoti ir mylėti.


Trims karaliams išvykus, pradėkime ruoštis linksmai ir nuotaikingai žiemos pabaigtuvių šventei – Užgavėnėms! Atvykę į Tautinės muzikos skyrių, pateksite į siautulingą šventės muzikinį-improvizacinį šėlsmą, kuriame susikursite savo Personažą (kaukių atsinešti nebūtina – bet tikrai galima), pasipuošite žavingomis kaukėmis, įgausite drąsos susipykti ir susitaikyti, kursite ir grosite Užgavėnių instrumentais, išbandysite lietuviško persirengėlių karnavalo – Užgavėnių – papročius ir reikšmę. Turimas žinias taikysite viešame pasirodyme ir Užgavėnių viktorinoje. Muziejaus ekspozicija pritaikyta regos negalią turintiems asmenims – pateikiama informacija Brailio tekstu, ekspozicijoje yra daug garso įrašų, naudojami edukaciniai instrumentai. Skyriuje yra specialus keltuvas asmenims, naudojantiems neįgaliojo vežimėlį, todėl turime galimybę priimti asmenų su judėjimo negalia grupes. Vis dėlto ekspozicinė erdvė nedidelė, todėl galime priimti tik iki 7 asmenų su judėjimo negalia grupes. Galimas edukacinio užsiėmimo vedimas regėjimo negalią turintiems dalyviams – užsiėmime dalyviai atlieka Užgavėnėms, būdingas dainas, žaidžia žaidimus. Edukatorius turi patirties vedant užsiėmimus asmenims su regos, proto negalia. Užsakant užsiėmimą grupei su specialiaisiais poreikiais, prašome apie tai informuoti rezervacijos formoje.


Edukacinės programos „Šakočio kelias iki mūsų stalo” su apsilankymu šakočių muziejuje. Sužinosite šakočio atsiradimo istoriją, pamatysite gamybos procesą, lankysitės vieninteliame pasaulyje šakočių muziejuje. Iš ko ir kaip kepamas šakotis? Kuo skiriasi šakotis nuo „baumkūcheno“? Kokį šakotį mūsų protėviai kepė akmens amžiuje? Koks buvo mėgstamiausias legendinės kunigaikštienės Barboros Radvilaitės desertas? Atsakymus į šiuos ir daugiau klausimų sužinosite pas mus apsilankę ir paragavę atviroje židinio liepsnoje ką tik iškepto šakočio. Programos metu ne tik sužinosite šakočio atsiradimo istoriją, pamatysite visą gamybos procesą, bet ir patys jame dalyvausite ir, žinoma, ragausite. Po profesionaliai įgarsinto filmo peržiūros, programos dalyviai savo žinias apie šakotį įtvirtins atsakinėdami į edukatorės užduodamus klausimus, o teisingai atsakiusiųjų lauks staigmenos. Degustacijos metu svečiams patiekiama dar dviejų rūšių tradicinių skanėstų. Tai puiki galimybė paskanauti kitokių šakočių ir palyginti jų skonius. Edukacinės programos tikslas ugdyti tautinę savimonę ir savigarbą turinčią asmenybę, puoselėjant etnokultūrą bei išsaugant tradicijas. Ši edukacinė programa vyksta specialioje salėje, talpinančioje iki 60 mokinių. Interjeras primena uolą ir grąžina mus į akmens amžiaus laikus, nuo kurių ir prasidėjo šakočio atsiradimo istorija. Edukacija pradedama šakočio kepimu židinyje, ant atviros ugnies. Kepimo metu rodomas filmukas, pasakojama apie šakočių kilmę, jų rūšis, senuosius ir dabartinius kepimo būdus. Klausantis pasakojimo apie šakočius, dalyviai pakviečiami ragauti kelių rūšių šakočio ir vaišintis arbata. Mokiniai supažindami su pirmosiomis žiniomis apie šakotį rašytiniuose šaltiniuose, kaip senovėje buvo kepami šakočiai, kokie populiariausi kepimo būdai menami, kas dažniausiai kepdavo šakočius ir kodėl jų receptai buvo laikomi paslaptyje, kada į Lietuvą atkeliavo šakotis ir kas pirmieji jį pradėjo mūsų šalyje kepti, kokiose dar pasaulio šalyse kepami šakočiai.


Edukacinio užsiėmimo metu amuletai traktuojami kaip komunikacinė jungtis tarp šiuolaikinės ir archajinės visuomenių. Užsiėmimas pradedamas nuo apsilankymo archeologijos ekspozicijoje ir susipažinimo su akmens amžiuje padirbdintais gintaro amuletais, jų formomis, ornamentika. Kartu su dalyviais gvildenamos archajinių simbolių atsiradimo priežastys ir ieškoma jų reikšmių, įkūnijančių Pabaltijo gyventojų pasaulėžiūrą. Antroje užsiėmimo dalyje senieji amuletai lyginami su šiuolaikiniais, kurių autorė menininkė Gražina Eimanavičiūtė-Kaščionienė. Grafikos dizainerės darbai – tarsi gyvenimui prikelti senieji amuletai, išsaugoję pirmines funkcijas, tačiau jie kuriami naudojantis šiandienos medžiagomis ir technologijomis. Šiuolaikiniai amuletai-altoriai sudaryti iš šešių apskritimo formos pasukamų sluoksnių. Kiekvienas sluoksnis vaizduoja atskirą reiškinį, susijusį su Saule, Mėnuliu, Žvaigždėmis ir Žeme. Jų dekore panaudoti archajiniai senovės baltų simboliai. Rankomis pasukami sluoksniai kuria dinamišką grafiką, kuri išryškėja įjungus specialų įrenginių apšvietimą. Tai gali išbandyti kiekvienas užsiėmimo dalyvis. Po to mokiniai kviečiami susipažinti su kita dizainerės sukurta interaktyvių amuletų forma – internetine programėle, pasiekiama puslapyje: www.visatai.lt. Čia pasirenkama gimimo arba kita reikšmę vartotojui turinti data. Tuomet programa pasuka šešis simboliais dekoruotus sluoksnius atitinkamai pagal kiekvieno reiškinio tos dienos duomenis. Pasisukus sluoksniui – pasikeičia raštas ir amuletas įgyja prasmę, susijusią su pasirinkta data. Praktinės užduotys mokiniams – susikurti asmeninį amuletą interaktyvioje programėlėje ir pasitelkus dailės priemones sudėlioti savo visatos modelį ant amuletą imituojančio kartono.


Edukacinė ekskursija „Senojo lietuvių tikėjimo ženklai Vilniuje“

Edukacinės ekskursijos metu Vilniaus senamiestyje ieškosime lietuvių senojo tikėjimo ženklų, kuriuos paliko čia gyvenę lietuviai arba jie buvo perkelti į Lietuvos sostinę jau vėlesniais laikais. Aiškinsimės, kaip Žemutinės pilies teritorijoje atsirado dubenuotieji akmenys ar akmeninė boba, ką liudija Ragučio akmuo ir kodėl Pereskevos cerkvė buvo pastatyta būtent toje vietoje. Iš naujo kalbėsime apie karalių Mindaugą, kuris pirmasis priėmė krikščionybę, sužinosime, kur žyniai skelbdavo savo naujienas, ieškosime tikrojo Šventaragio slėnio bei Taurakalnio, minimų senose legendose. Lankysime Medeinos skulptūrą, prisiminsime lietuviškų dievybių pavadinimus, domėsimės ant bažnyčių sienų likusiais senaisiais ženklais. Ekskursijos pabaigoje aplankysime seniausią Vilniaus ąžuolą ir ją užbaigsime Šv, Brunono Bonifaco istorija. Edukacijos pagalba moksleiviams suteikiama galimybė giliau pažinti senamiesčio paveldo vertybes, skatinama pagarba ir domėjimasis miestų istorija, kultūra, paveldu ir jo tausojimu.


Edukaciniame užsiėmime „Stebuklinga druskos galia“ bus galimybė pasigaminti magišką - gydomąjį druskos maišelį. Senolių išmintis sako: nepažinsi žmogaus, kol pūdo druskos kartu su juo nesuvalgysi. Kada žmogus pažino druską? Kokia jos istorija? Kas pasikeitė, druskai tapus jo gyvenimo dalimi? Druskos, kaip ir žmonijos, istorijos paslaptis sužinosite edukacijos „Stebuklinga druskos galia“ metu, išgirsite įvairių įdomybių, net stebuklų, pasidarysite gydomųjų galių turinčių maišelių, kurie ne tik pagydys ar apsaugos „nuo blogos akies“ ateityje, bet ir bus puikus prisiminimas apie apsilankymą Druskininkų miesto muziejuje.


Grafo B. H.  Tiškevičiaus fotografijos pamokos

Grafas Benediktas Henrikas Tiškevičius yra be jokios abejonės geriausiai žinomas Raudondvario dvaro valdytojas, savo vardą išgarsinęs per fotografiją ir tolimas keliones. Kelionių metu išlipęs į krantą B. H. Tiškevičius niekada nesiskirdavo su fotoaparatu. Fotografija buvo grafo aistra. Nors Tiškevičiaus gyvenimas yra ne kartą aprašytas spaudoje ar moksliniuose straipsniuose, daug jo ilgo gyvenimo detalių šiandieną yra dar mažai žinomos. Svarbiausiu faktu, liudijančiu jo ekspedicijas ar kasdienybę, vis dar lieka pačio grafo darytos fotografijos, kurių dauguma dėl karų, konfliktų ar kitų istorinių stichijų buvo sunaikintos arba išblaškytos po visą pasaulį. Nieko keisto, kad 1993 m. viename Paryžiaus sendaikčių turguje rastos Benedikto Henriko Tiškevičiaus nuotraukos tapo tikra sensacija. Iki tol nematyti vaizdai atgaivino užmiršto Vialos ir Raudondvario dvaro istoriją. Išaugo ne tik susidomėjimas senaja fotografija, bet ir pačiu fotografu. Tik 2018 metais, kai viename internetinių aukcionų netikėtai pavyko surasti penkias autentiškas nuotraukas, muziejui pavyko jas įsigyti. Tai buvo pirmieji B. H. Tiškevičiaus darbai muziejaus fonduose. Nuo 1993 m. tai buvo didžiausias, kada nors rastas grafo darytų nuotraukų rinkinys. Gausiai padidėjusi muziejaus kolekcija dabar yra didžiausia ir vertingiausia Lietuvoje. Šiuose, nepaprastai vertinguose vaizduose, užfiksuota tai, apie ką buvo galima paskaityti tik užrašytuose pasakojimuose ar inventoriuose. Iki šiol nebuvo žinoma koks buvo tiltelis per upelį, tekantį raguvoje, ar kaip atrodė keltas per Nevėžio upę. Atrastos fotografijos leidžia naujai pažvelgti ir į asmeninį grafo Tiškevičiaus gyvenimą. Jose gausu įamžintų akimirkų iš pasivaikščiojimų po parką bei medžioklės scenų. Taip pat nepaprastai įdomūs vaizdai iš kelionės po Prancūziją, kurioje grafą lydėjo pirmoji jo meilė Izabelė Fero. Kviečiame atvykti į Kauno rajono muziejų Raudondvario dvare ir pasinerti į kūrybinį procesą. Su savimi turėkite mobilųjį telefoną.


Pasirinkus edukaciją "Psichologija - menas būti žmogumi", galite pasirinkti ir individualias temas: 1) "Išgyventi mokyklą", 2) "Mano bendraklasiai ir (ne)mano konfliktai", 3) "Kaip kalbėtis su tėvais/globėjais, kad jie mane išgirstų" 4) "Aš ir Kiti"; 5) "Kaip pasiekti savo tikslų aba kuo būsiu, kai užaugsiu".
Edukacijos tikslas - meninio, kultūrinio bei emocinio intelekto ugdymas. Per savęs pažinimą, per savo jausmų atpažinimą ir per santykių su kitais žmonėmis kūrimą. Uždaviniai: linksmai ir kūrybingai, pasitelkiant meninius dramos, judesio ir garso terapinius metodus, plėsti jauno žmogaus akiratį, įtraukti į diskusiją apie meną - kaip psichologinės sveikatos priemonę ir žmogaus kultūrą - kaip svarbią dedamąją kalbant apie žmonių tarpusavio santykius (tėvų ir vaikų, mokytojų ir mokinių, bendraamžių ir net skirtingų valstybių). Psichinė ir fizinė sveikata - kaip ją puoselėti, kad tai padėtų siekti savo tikslų ir nepamesti savyje žmogaus? Kodėl Menas - toks svarbus žmogaus psichikai ir kodėl Kultūra - yra mūsų žmogiškumo matmuo...
Naudodama žaidybinius dramos metodus jau daug metų vedu su KP "Komandos formavimas: kultūrinis, socialinis ir emocinis ugdymas" bei "Meilė, draugystė ir aš" užsiėmimus. Tad su kai kuriomis mokyklomis susitinkame ne po vieną kartą per metus ir sulaukiu prašymų plačiau pristatyti meno, kaip teigiamos ar net terapinės priemonės galimybes. Šios edukacijos tema gali būti aptarta su klasės auklėtoju/-ja iš anksto ir pasirinkta aktualiausia tos dienos kryptis, taip pat gali kūrybingai papildyti, jei reikia, Gyvenimo įgūdžių programą.  Edukacija pritaikoma pagal moksleivių amžių ir grupę, bei puikiai tinka ir norintiems gauti šią paslaugą individualiai (nuo 16 metų).


Mažosios Lietuvos darželiai sustingę paveikslėliuose

Kviečiame atvykti į Pagėgius-Mažosios Lietuvos dalelę, kur Pagėgių kultūros centre, nuostabiais, gamtos vaizdais ir baltiškais simboliais, vietinio  jaunimo ištapytoje edukacijų klasėje, tyrinėsime Mažosios Lietuvos darželiuose augintus augalus. Jus pasitiks paukštelių čiulbėjimas ir vėjo ošimas. O susėdus už stalo, pasiklausysime dainos, skambančios šišioniškių tarme ir paspėliosime apie ką dainuoja folkloro ansamblis.
Vaikai sužinos apie Mažojoje Lietuvoje, lietuvininkių augintas darželių gėles, koks, mums gerai žinomas augalas buvo vadinamas sniego kamuoliais ar sniego kulkomis,  ką gydė rūtomis ar medetkomis, kokio augalo šakelę segdavo nuotakoms į nuometą ir kitus įdomius faktus. Po pasakojimo, vaikai žais augalų viktoriną. Reikės atspėti ar logiškai sumąstyti, kaip lietuvininkai vadino augalus įvairius augalus. Po viktorinos, vis gaus po kartoninį rėmelį  kuriame sukurs savo paveikslėlį, panaudodami įvairius Pagėgių krašte surinktus ir išdžiovintus augalus. Edukacijos pabaigoje, gerdami arbatą iš aplink Pagėgius surinktų ir paruoštų vaistinių augalų, aptars veiklų rezultatus, pasidalins savo įspūdžiais ir pamąstymais. Visi su savimi išsineš ne tik žinias ir naują patirtį, bet ir po paveikslėlį.


"Lietuvos pilys virtualioje realybėje“ edukaciniuose užsiėmimuose mokiniai susipažins su Lietuvos pilimis. Mokiniams bus pristatytos Lietuvos pilys, jų istorinė, kultūrinė reikšmė Lietuvai. Veiklų metu bus apjungta Lietuvos istorija, paveldas, kultūra, šiuolaikinė ir senovinė architektūra. Edukacinių veiklų metu mokiniai virtualios realybės aplinkoje kurs pilis, mokiniai bus supažindinti su architektūros pradmenimis, pasitelks kūrybiškumą, vaizduotę ir meninius gebėjimus. Sukurtos pilys bus peržiūrimos virtualioje aplinkoje su virtualios realybės  akiniais. Mokiniai mokysis bendradarbiauti ir bendrauti, dirbti komandomis. Per smagiasm žaidybines veiklas, kurdami virtualias pilis, mokiniai patirs istorijos, kultūros, pilietiškumo dermę, įgys gebėjimų inžinerijos ir architektūros srityse, patirs pažinimo, bendradarbiavimo, sėkmės dirbant komandoje džiaugsmą.


Teatrinės improvizacijos dirbtuvės „Nebijok klysti!" Tai aktorinės, teatrinės improvizacijos dirbtuvės jaunimui, kurios skatina ir lavina kiekvienos asmenybės autentiškumą, kolektyvo komandiškumą, lyderiškumą, spontaniškumą, buvimą „čia ir dabar“, gebėjimą dirbti komandoje, vaizduotę bei asmenybės kūrybiškumą. Tai linksmas būdas, leidžiantis jaunimui atsipalaiduoti ir priimti save tokį, koks esi iš tikrųjų. Svarbiausia – neprimestinai ir be spaudimo – šios improvizacijos dirbtuvės moko nebijoti suklysti, susimauti bei priimti savo klaidas kaip pirmą žingsnį į sėkmę! Edukacijos labai tinka užsisklendusiems intravertams, bei stipriai besireiškiantiems ekstravertams. Kartu ieškosime balanso tarp šių stiprių asmenybės tipų. Ir kas svarbiausia, – ieškosime linksmu būdu – teatrinės improvizacijos pagalba. Užsiėmimai taip pat tinka ir bendravimo įgūdžių sutrikimus turintiems vaikams, besiruošiantiems kalbėjimo egzaminams bei visiems kurie nori patobulinti viešojo kalbėjimo įgūdžius, kurie nori baisiai gerai praleisti laiką. Bus daug juoko, netikėtumų bei atradimų, kuriuos prisiminsite dar ilgai. Edukacijas veda Ignas Gužauskas, profesionalus teatro ir kino aktorius, kino režisierius, muzikantas, dainų autorius. Aktorius taip pat dirba ir pedagoginį darbą su paaugliais, valstybinėse bei privačiose švietimo mokyklose, teatro bei improvizacijos mokytoju. Įkūrė teatro studiją paaugliams bei jaunimui. Ilgametis renginių organizatorius ir vedėjas, aktorinio meistriškumo dėstytojas. Ateik ir patirk tikrąjį kūrybos džiaugsmą!


,,Koks Vilniaus Kaziukas be aukštaitiškų puodynių?“ skirta 5-8 klasių mokiniams. Ji skatina visos šalies ir valstybės sostinės istorinį, kultūrinį pažinimą. Pristato beveik 4 šimtmečius skaičiuojančią, unikalią Vilniaus Kaziuko mugę. Ugdo pagarbą tradicinei kultūrai, žmogaus kūrybingumui, kultūrų įvairovei ir vienam iš seniausių amatų – keramikai. Siekia atskleisti kūrybiškumą, ugdo meninį skonį. Sudaro sąlygas pažinti ir patiems išbandyti puodžiaus amatą. Užsiėmimo pradžioje vaikai supažindinami su Vytauto Valiušio keramikos muziejuje saugoma virš 4000 keramikos darbų kolekcija. Klausosi pasakojimo apie keramikos kilmę, puodininkystės tradicijas, molio savybes, degimo būdus, glazūras. Demonstruojamas 25 minučių trukmės edukacinis filmas ,,Molio kelias„. Toliau pasakojama, kur ir kaip buvo gaminamos lietuviškos tradicinės puodynės. Ieškoma sąsajų tarp Lietuvos keramikos sostinės Leliūnų ir Lietuvos sostinės Vilniaus. Edukacijos metu V. Valiušis dalijasi unikaliais asmeniniais prisiminimais, kaip jis pats 40 metų prekiavo Vilniaus Kaziuko mugėse. Tuo pačiu pristatomi įdomūs faktai apie Vilniaus Kaziuko mugės kilmę, istoriją bei tradicijas. Antroje užsiėmimo dalyje dirbdami su moliu, vaikai pajaučia kūrybos džiaugsmą, kuomet molio gabaliukas jų rankose virsta unikaliu keramikos dirbiniu. Vaikams sudarytos sąlygos patiems pajausti ir išbandyti molio plastiškumą. Ant žiedimo staklių, meistro V. Valiušio patariami, jie nusižiedžia pasirinktos paskirties indelį. Savo sukurtą vazelę, žvakidę, dubenėlį, vazonėlį ar pieštukinę dekoruoja raižytais ar įspaustais ornamentais. Šio edukacinio užsiėmimo tikslas - skatinti vaikus domėtis liaudies keramika, ir supažindinti su žiedimo amatu, padėti geriau pažinti keramikos raidą, taip geriau suvokiant tautos kultūros istoriją, tradicijas ir jų kaitą. Tai integracinio pobūdžio kūrybinis užsiėmimas, kuriame persipina istorija, etninė kultūra, menas ir socialinis ugdymas.


„Duok penkis Geležiniam vilkui!” – tokiu šūkiu kviečiame 3 - 4 klasių moksleivius į edukacinį užsiėmimą ne bet kur, o į Gedimino pilies bokšto muziejų! Užsiėmimo metu susipažinsite su Gedimino pilies, Vilniaus ir,žinoma, Geležinio vilko istorija. Sužinosite, kada ir kodėl švenčiame Vilniaus gimtadienį. Išgirsite kas, kur ir kada pirmą kartą Vilnių paminėjo. Atlikinėdami įvairias kūrybines užduotis, susipažinsite, kokių tautų, kultūrų bei specialybių žmonės nuo seno kūrėsi Vilniuje ir Vilnių augino. O atliktas užduotėles užanspauduosite - vilko pėdos antspaudu! 2023 m. Vilnius švęs savo 700 metų sukaktį, tad kviečiame į edukacinį užsiėmimą, kurio metu, tikimės, sužinosite - kuo Vilnius buvo unikalus anais laikais bei kuo jis yra ypatingas šiandien! Edukacinis užsiėmimas atliepia “Vilnius 700” minėjimo sukaktį.


Edukacija vaikams "Oro balionu po Lietuvą"

Tai žaisminga, teatrališka, informatyvi edukacija, kurios metu mokiniai susipažįsta su autorine lavinamąja siūta knyga
"Vaikams"apie Lietuvą". Edukacijos "Oro balionu po Lietuvą" dalyviai susikuria į save panašias lėles, kurios siūtu oro balionu menamai keliauja po šalį. Taip mokiniai susipažįsta su įvairiausiais istorinias, kultūriniais, gamtos objektais, atlieka užduotis, kuria/pildo Lietuvos žemėlapį. Užsiėmimo metu vaikai vaidina, žaidžia, mėgdžioja, diskutuoja, dalinasi savo patirtimi bei pildo lavinamąją knygą siūtomis detalėmis, objektais. Edukacijos metu vaikai patiria kūrybos džiaugsmą, įsitraukia į žaidimus, trumpus vaidinimus, aktyvųjį klausymąsi. Užsimėmimas ugdo pilietiškumą, meilę savo kraštui, plečia kultūrinį akiratį, moko bendrauti ir bendradarbiauti.


Kviečiame apsilankyti Visagino meno rezidencijoje – nepriklausomoje meno erdvėje, plėtojančioje kultūrą ir dirbančią su jaunimu mieste nuo 2016 m.

Meno rezidencijos yra vietos, kur menininkai ateina pasisemti įkvėpimo, dirbti ties savo projektais ir keistis idėjomis. Šio renginio dalyviai turės galimybę sužinoti apie šių vietų veikimą, paskirtį ir užmanymą iš Visagino meno rezidencijos direktoriaus ir įkūrėjo Aleksėjaus Urazovo, ekskursijos po patalpas metu.

Negana to, kad tai yra menininkų erdvė- rezidencija, tai taip yra ir atvira jaunimo erdvė, kurioje- praktikuojama unikali laisvės pedagogika, įkvėpta Summerhill mokyklos Safolke, Anglijoje. Ekskursijos dalyviai pamatys, kaip neformalusis švietimas gali ugdyti kūrybiškumą. Jie pamatys daugybę meno kūrinių, kuriuos kuria jų amžiaus paaugliai.

Galiausiai paskutinėje vizito dalyje vyks diskusija, kurią ves Meno rezidencijos direktorius. Mokiniai bus skatinami išreikšti save, užduoti klausimus ir apmąstyti, ką išmoko ekskursijos metu.

Šiuo renginiu tikimės įkvėpti jaunus žmones būti kūrybingais ir užsiimti menu, parodydami jiems nepriklausomos Meno rezidencijos ir unikalios laisvės pedagogikos praktiką.


Edukacinė programa „Lino kelias" (5 - 8 kl.)

Jonavos rajono savivaldybės kultūros centras

Naudodamiesi autentiškų įrankių kopijomis moksleiviai išbando senuosius linų darbus: karšia, kulia, mina, bruka, šukuoja, verpia. Demonstruojant video siužetus, supažindinama su linų sėjos, rovimo, mirkymo, klojėjimo darbais. Išryškinamos bendruomeninės darbų tradicijos: linarovio, linamynio, linabrukčio talkų, verpimo vakaronių paprotys. Aptariamas linų pluošto naudojimas tradicinėje kultūroje. Demonstruojami muziejaus fonduose sukaupti tekstilės rinkiniai. Sekamos sakmės „Deivės verpėjos“, „Lino kančia“, „Numirėlis ir linai". Didesnis dėmesys skiriamas jaunimo bendruomeninėms tradicijoms – patalkių vakarėliams, kuriuose jaunimas šoko, dainavo, ėjo ratelius, vaišinosi, žaidė žaidimus, sprendė jaunimo bendruomenės problemas, turėjo progą parodyti savo jėgą, vikrumą, sumanumą. Einami smagūs jaunimo patalkių vakarėlių rateliai „Pasėjau linelius“, „Linelius roviau“, „Auskim sesutės abrūsus". Pristatoma šiuolaikinio menininko - lino skulptūrų meistro Gintauto Gavenavičiaus virtuali paroda „Lino mūka". Aptariami tarptautinių netradicinės lino dailės simpoziumų darbai, inovatyvios tekstilės ir tapybos parodos „Lino magija II" darbai. Remdamiesi aptartais pavyzdžiais, mokiniai skatinami interpretuoti, taikyti įgytas žinias kūrybiniuose projektuose.


Žvakių liejimas senoviniu būdu 3-6 klasių mokiniams (Paslaugos gavėjo įstaigoje)

Dzūkijos-Suvalkijos saugomų teritorijų direkcija

Žvakių liejimas senoviniu būdu iš natūralaus bičių vaško-vienas seniausių amatų. Visuomet žvakė buvo prasminga žmogaus gyvenime. Ji lydėdavo žmogų nuo gimimo visuose gyvenimo etapuose. Edukacijos metu sužinosite apie natūralaus bičių vaško išgavimą ir paruošimą liejimui, senovinius vaško žvakių gamybos būdus. Raminančioje ir maloniai vašku kvepiančioje aplinkoje pademonstruosime žvakių liejimą. Nesunkiai išmoksite ir kiekvienas nusiliesite po žvakę. Pamatysite, patyrinėsite, pauostysite ar net paragausite įvairių bičių produktų: medaus, žiedadulkių, duonelės.


Viešoji įstaiga MENO TERAPIJOS IR SOCIALIZACIJOS INSTITUTAS VYTA

Istoriniai šaltiniai teigia, kad senovėje muilas buvo gaminamas iš medžio pelenų ir vandens mišinio, kuris būdavo virinamas ir jame tirpinami riebalai. Egipto archeologai, kasinėdami Nilo deltoje, išsiaiškino, kad muilas buvo gaminamas mažiausia prieš 6000 metų.

Daugelis senojo pasaulio tautų prausimuisi dar ilgai naudojo šarmus, ankštinius miltus, klijus, pemzą, miežinį raugą ir molį. Istorikai teigia, kad iki XIII a., muilas užėmė vietą šalia vaistų ir kitokių gydomųjų preparatų. Viduramžiais, inkvizicijos požiūriu, ypatingas dėmesys savam nuodėmingam kūnui buvo smerktinas, todėl dauguma paprastų kaimo žmonių prausdamiesi retai naudojo muilą. Muilu naudojosi tik kilmingieji ir dvasininkai. Šias nuostatas Viduramžių Europoje pakeitė riteriai, kryžiaus žygių metu lankęsi arabų šalyse. XII a. kryžiuočiai iš Damasko parsiveždavo garsiųjų muilo rutuliukų ir dovanodavo savo mylimosioms.

O mes kviečiame Jus tokias dovanėles susukurti patiems. Edukacijos metu galėsite išsirinkti Jums norimą muiliuko spalvą, kvapą. Kad muiliukas būtų dar labiau išskirtinis, kviesime jį puošti įvairiais papuošimais.

Muilo virimas – tai prisilietimas prie senojo muilo gamybos būdo, tik naudojant šiuolaikines technikos priemones, kurios palengvina ir pagreitina procesą bei jų pagalba nesudėtinga gauti grynosios natrio šarmo formos, tad ir procesas yra saugus ir užtikrinantis, jog pagaminus muilą jis „nesikandžios“.

Šios edukacijos tikslas supažindinti dalyvius su su muilo atsiradimo istorija, tam tikrų kultūrų ir laikmečių požiūrių į kūno švarą ypatumus. Taip pat pereiti prie teorinės dalies susipažįstant su šiuolaikinėmis muilo gamybos priemonėmis ir pačiu kūrybos procesu. Užsiėmimo metu kiekvienas mokinys sukuria savo muilo gaminį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Kultūrinė edukacija „Linas rengia ir maitina“

Programos tikslas: patraukliai ir aiškiai, vaikams priimtina žaidybine forma, supažindinti dalyvius su lino istorija, paragauti lino produktų ir pasigaminti lininę servetėlę. Interaktyvaus lėlių spektaklio metu, pasakojimo eigoje, atliksime praktines užduotis, kurios leis geriau suprasti lino kelią ir pažinti lino augalą kaip žolę, kaip vaistą, kaip žaliavą audiniui. Anot senų žmonių, „nei vienas augalas pasaulyje neiškenčia tiek daug kančių kaip linas, tačiau ir nei vienas augalas neatneša žmonėms tiek naudos, grožio ir laimės“. Senolių įsitikinimu, linas turi ypatingų galių kovojant su piktosiomis dvasiomis. Apie tai ir dar daugiau dalyviai sužinos autorinėje programoje „Linas rengia ir maitina“. Lino sėklos - sėmenys, lino pluoštas, spaliai, drobė, dūminė pirtis, linų sėmenų aliejus taps ne tik kažkur girdėtais žodžiais, bet žiniomis, įgytomis per patirtį, todėl aiškiai suprantamais ir pritaikomais realiame gyvenime. Edukacija pritaikoma pagal dalyvių amžių (1-2kl., 3-4kl., 5-6kl.) ir ugdymosi poreikius. Vienu metu edukacijoje dalyvauja viena klasė/grupė mokinių. Atvykstame į ugdymo įstaigą susidarius 3-6 klasėms/grupėms.


Medijų amžiuje svarbu gebėti kritiškai vertinti įvairias jų formas bei turinį. Edukacinės paskaitos metu ,,Menas ir propaganda“ siekiama susipažinti su politinio meno ištakomis, ypatingą dėmesį skiriant propagandiniams XIX-XX a. plakatams bei animacijai. Aptarsime pagrindinius propagandiniam plakatui būdingus bruožus, apžvelgsime kaip šios priemonės buvo naudojamos siekiant manipuliuoti auditorija. Kas yra propaganda ir kuo ji skiriasi nuo viešųjų ryšių sąvokos? Kuo susiję menas ir politika? Žymus Anglijos rašytojas, žurnalistas Džordžas Orvelas yra pasakęs, kad viskas menas yra propaganda, bet ne visa propaganda yra menas, todėl įdomu ir svarbu tyrinėti meno ir politikos santykį. Kodėl plakate svarbus šrifto stilius ar konkrenti spalva? Kaip antrojo pasaulinio karo metais animaciniai filmai tapo svariu įrankiu siekiant paveikti visuomenės pasaulėžiūrą? Paskaita gali tapti integrali dailės ar istorijos pamokų dalimi 9-12 klasių moksleiviams. Paslaugos tikslas praplėsti mokinių bendrojo lavinimo programas bei skatinti kritinį mąstymą informaciniame amžiuje bei politinio meno kontekste. Paskaitos metu apžvelgsime įdomiausius pasaulio propagindnio meno pavyzdžius nuo 1969 m. Alfredo Rostgaard sukurto ,,Guerilla Christ‘‘ plakato iki populiariosios kultūros dalimi tapusio ,,We can do it‘‘ plakato (1942m.), Amerikoje skatinusio kelti darbininkų moralę. Paskaitą papildys ir praktinė užduotis, kurios metu edukacijos dalyviai dirbdami grupėse ieškos šiuolaikinio politinio, propagandinio meno pavyzdžių internete ir juos pristatys edukacinio užsiėmimo metu. Tai puikus būdas ne tik papildyti žinių bagažą, bet ir galimybė kritiškai pažvelgti į meno bei kultūros įtaka istoriniame kontekste bei pritaikyti įgytas žinias šiandieniniame informacijos pertekliaus amžiuje, kuriame ypatingai svarbus gebėjimas ją vertinti kritiškai bei analitiškai.


Edukacija „Išlikimas teatre“ (5-8 klasėms)

„Išlikimas teatre“ yra paslaptingiausia edukacinė programa Alytaus miesto teatre. Dalyviai pateks į netradicinį žiūrovo akims pasaulį. Ekskursijos metu, jie pamatys tikruosius teatro užkulisius, išgirs teatrines legendas bei ugdys savo bendruosius gebėjimus: loginį mąstymą, kūrybiškumą bei atidumą. Dalyvaudami žaidimuose ir viktorinoje mokiniai išmoks ne tik apie teatro istorija, bet ir susipažins su aktoriais ir jų profesija.


Vilniaus bastėja – tai pastatas, skaičiuojantis keletą savo gyvenimo šimtmečių. Tad nenuostabu, jog daug mačiusios jo sienos saugo ne vieną paslaptį, vis dar sklandančią gynybiniuose tuneliuose. Kviečiame apsilankyti! Kartu aptarsime ir išgirsime visiems žinomas ir visai negirdėtas Vilniaus istorijas. Ar gali istoriją pasakoti ne tik istorijos vadovėliai, bet ir žmonių sukurtos istorijos, pasakojimai ir legendos? Atlikdami kūrybines užduotis mokiniai leisis į kelionę po paslapčių kupiną ir legendomis apipintą Vilnių.


Edukacinio užsiėmimo „Virtualus turas Švėkšnos sinagogoje“ metu galima keliauti laiku. Taip! O kas sakė, kad laiko mašinos nėra? Jeigu užsiėmimo metu mes galime nusikelti į XX amžiaus 3 ir 4 dešimtmečius, reiškia galime keliauti laiku.
Naudojant inovatyvius sprendimus mes sukūrėme papildytos 3D realybės turą po Švėkšnos sinagogos maldų salę. Turo metu galima pamatyti atkurtą tarpukario sinagogos vyrų maldų salės vaizdą ir atkurtus siužetus bei objektus. Trys skirtingi siužetai pristato 3 skirtingas sinagogos funkcijas: chederis – mokymosi, pamaldos – religinę ir vestuvių ceremonija – susirinkimų vietos funkciją.
Turas vyksta Švėkšnos sinagogoje išmaniojo įrenginio pagalba, kuriuo skenuodami aplinką galime matyti sukurtus papildytos 3D realybės vaizdus ir vėliau atlikti užduotį, siekiant užtvirtinti pamatytą bei išgirstą informaciją.
Užsiėmimas skirtas 5-8 ir 9-12 klasių moksleiviams.
Užsiėmimo trukmė – iki 45 min.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Skaitmeninė kompetencija


Kas meno kūryniui suteikia atramas? Kur slypi genialių meno kūrinių fundamentas? Pasislėpusi ir kartais neapčiuopiama geometrija formuoja meno kūrinio pamatus. Geometriniai principai suteikia meno kūriniui vientisumo ir darnumo pojūtį. Kūrybinės dirbtuvės padės moksleiviams atrasti geometrijos principus, pasislėpusius po meninėmis išraiškos priemonėmis, išmokins naudoti geometrines formas kūrybiniame procese. Pačios savaime geometrinės formos nėra meniniai sprendimai, tai greičiau įrankiai ir priemonės, kuriuos naudoja menininkas. Kiekvienas moksleivis, naudodamas akvarelinius pieštukus arba pasteles ir komponuodamas figuras sukurs kūrinį. Šiame edukaciniame užsiėmime naudojama dailininko A. Varno parengta metodika vaikų piešimo įgūdžiams ugdyti. Ši edukacinė programa įtraukianti ir intriguojanti. Kokį meno kūrinį galima gauti naudojant tik trikampį, kvadratą ir apskritimą. Ką mąstė Kandinskis kurdamas savo genialius kūrinius? Šis užsiėmimas patiks visiems, ir mėgstantiems dailę – jie gaus dar vieną įrankį kūrybai, ir tiksliųjų mokslų atstovams – jiems nereiks mokintis piešti, jiems reikia tik panaudoti savo mėgiamas geometrines formas ir jų kompozicijas.


Edukacinė ekskursija "Valstybingumo keliu" - tai įdomi ir intriguojanti kelionė laiku per Lietuvos istorijos šimtmečius, nuo karaliaus Mindaugo laikų iki šių dienų. Ekskursiją pradėsime nuo karaliaus Mindaugo paminklo, kur susipažinsite su Mindaugo valdymo pasiekimais ir sužinosite įdomių faktų apie pirmojo ir vienintelio Lietuvos karaliaus asmenybę bei to laikmečio realijas. Ekskursijos metu taip pat sužinosite, kaip Lietuva nuo Nemuno iki Neries išsiplėtė iki didvalstybės nuo jūrų iki jūrų, koks valdovas irgi “matavosi” karūną ir kas jam sutrukdė ja pasipuošti, kas į Vilnių pakvietė pirmuosius “darbo migrantus”, kas statėsi Valdovų rūmus ir kas juose gyveno, kaip Vilniuje atsirado universitetas, kam priklausė pirmoji rašytinė Europos Konstitucija, kur galima rasti Baltijos kelio dalyvių pėdsakus bei daug kitų viena už kitą įdomesnių Lietuvos istorijos detalių.
Edukacinės ekskursijos "Valstybingumo keliu" tikslas - įdomiai, interaktyviai ir šiuolaikiškai pristatyti Lietuvos kaip valstybės kelią, raidą ir tradicijos tęstinumą, pristatant Lietuvos istoriją kaip neįtikėtinai įdomių istorijų tinklą, taip paskatinant mokinių susidomėjimą savo valstybės istorija.


Kuo skiriasi karaliaus ir kunigaikščio karūna? Ar mes galime vos pažvelgę į karūną suprasti, kuriam valdovui ji priklauso? O ar gali karūną devėti ne valdovas, o paprastas žmogus? Apsilankę šioje edukacijoje pasivaikščiosite po katedros požemius, susipažinsite su karalių ir kunigaikščių karūnomis. Nusprendę, kokia karūna jums labiausiai patinka, galėsite pasigaminti ir namo parsinešti suvenyrą su jos atvaizdu.


“Žaliasis koncertas” – tai muzikanto, multiinstrumentalisto ir edukatoriaus Remio Rančio vedama muzikinė edukacija jaunimui apie ekologiją, sveiką gyvenimo būdą bei žmogaus ryšio su gamta svarbą. Nors edukacijos tematika dažnai kalba apie negatyvų žmogaus poveikį gamtai, tačiau pats koncertas yra smagus, šmaikštus ir motyvuojantis veikti. Jame atlikėjas muzikuos bei pasakos „su meile apie dalykus, dėl kurių žaliuojame ir su ironija - apie dalykus, dėl kurių vystame“. Kitaip tariant, jūsų laukia gero gyvenimo receptas, išrašomas skirtingais instrumentais – gitarlele, kalimba, perkusija, fleitomis ir melodionu.
Pagrindinis koncerto kūrinys “Žalia" kalba apie mus supančią gamtos harmoniją ir grožį. Kiti koncerte skambantys autoriniai R. Rančio kūriniai yra apie darnos siekį kasdieninėje veikloje ir aplinkoje, apie neatsakingą medžių kirtimą, apie sveiką mitybą, apie judėjimo stoką šiandienos pasaulyje.
Edukacinio koncerto muzikiniai numeriai išsiskiria netradicinių instrumentų bei ritmų panaudojimu. Tam tikros kūrinių ritminės idėjos yra "pasiskolintos" iš P. Amerikos bei Afrikos muzikos tradicijų. Visi kūriniai atliekami gyvai arba naudojant "looper'į" (momentinio įrašymo technologija). Koncertas interaktyvus – daugelyje kūrinių auditorija atliks svarbų muzikinį vaidmenį pritardama balsais, ritmingais plojimais.
Remis Rančys – Lietuvos ir tarptautinėje muzikos scenoje puikiai žinomas muzikantas,  multiinstrumentalistas, džiazo kūrėjas bei edukatorius. Jis taip pat užsiima edukacine veikla – per daugiau nei penkerius metus Lietuvoje bei užsienyje R. Rančys surengė apie 200 muzikos edukacinių užsiėmimų vaikams ir suaugusiesiems.


Kultūrinio edukacinio renginio "IKONŲ ŠVIESA" dalyviai susipažįsta su Anykščių sakralinio meno centre saugoma monsinjoro Alberto Talačkos sukaupta meno kūrinių kolekcija. Joje yra ir keturios ikonos, kurias kunigui padovanojo Tėvas Stanislovas. Tuomet pasakojame, kaip ir kada gimė ikonų tapymo tradicija, kokie pagrindiniai skirtumai nuo Vakarų Europos tapybos. Diskutuojame apie ikonoklastų veiklos poveikį ikonų tapymo tradicijai. Pristatoma ikonų tapymo situacija Lietuvoje, kur saugomos seniausios Lietuvoje išlikusios ikonos. Kūrybinėse dirbtuvėse dalyviai panaudojant įvairias išraiškos priemones susikuria savo ikonėlę. Kultūrinis edukacinis renginys "IKONŲ ŠVIESA" sėkmingai papildys tikybos pamokas.


Dieveniškių apylinkėse dominuoja kraštovaizdis su unikaliu 19 a. pabaigos 20 a. pradžios paveldu- gatviniais kaimais,  bei neįprastu trobesių statymo būdu- sujungiant pirkią su tvartu po vienu stogu, pavadinant tokį statinį „rūmu“.  Dalyviai apkeliaus už kelių šimtų metrų esantį  esantį Poškonių gatvinį kaimą, susipažins su  trobesių statymo ypatumais. Lankytojų centre, dalyviai turės galimybę prisiliesti prie unikalios praeities -rakandų, senų fotografijų, išsaugotos šimtametės  sąsparos ir kitų vertingų eksponatų istorijos ir nusitapys medinį namuką- magnetuką.


Šiandien turime kelis kartus daugiau drabužių negu turėjo mūsų seneliai. Tuo pačiu suvartojame gerokai daugiau gamtos išteklių, labiau teršiame aplinką, dažnai perkame ne tik tai ko reikia, bet ir ko nereikia, retai domimės drabužio sudedamosiomis dalimis.
Šiame edukaciniame užsiėmime susipažinsite su siūlų kilme, jų rūšimis, diskutuosite tvarumo, aplinkos tausojimo, sąmoningo vartojimo temomis, išsiaiškinsime kokį poveikį mūsų veiksmai gali turėti mus supančiai aplinkai, o pasitelkę vaizduotę ir kūrybiškumą macrame technika kursime savo unikalų aksesuarą, kuriuo papuošime kuprinę, drabužį ar panaudosime kaip namų interjero dekoraciją.


Šiuolaikinio žmogaus gyvenime svarbi kiekviena minutė, todėl be laikrodžio jį sunku įsivaizduoti. Namuose laikrodis - ne tik
praktiškas daiktas, bet ir svarbi stiliaus bei namų interjero detalė. Laikrodis visuomet buvo pasididžiavimo, valdžios ir turto
simbolis, o pirmieji laiko matavimo prietaisai XIV amžiuje atsirado būtent karalių rezidencijose ir katedrų bokštuose.
XIII–XIV a. sandūroje pirmuosius mechaninius laikrodžius gamino šaltkalvių, katilių bei kalvių cechuose. Laikrodžių detalės
buvo liejamos, kalamos, kniedijamos, todėl ir laikrodžių gamybos įrankiai pradžioje buvo paprasti, universalūs, naudoti
įvairių specialybių amatininkų. Tobulinant laikrodžių mechanizmus palaipsniui susiformavo atskiras laikrodininkų amatas.
XVI a. atsirado pirmieji laikrodininkų cechai, kur atskiroms laikrodžių dalims pagaminti formavosi tik tam darbui reikalingi
įrankiai, instrumentai, prietaisai bei įrenginiai. Ypač preciziški specialūs įrankiai atsirado XVII a. pradėjus gaminti tikslius
švytuoklinius ir mažus balansinius nešiojamuosius laikrodžius. Jų detalėms gaminti buvo sukurti įrankiai ir prietaisai, kurių
tikslumas skaičiuotas net mikronų dalimis. Originalus, veikiantis, savo rankomis pagamintas sieninis laikrodis – puiki dovana
sau ar draugui! Kursime ir gaminsime laikrodžius dekupažo technika su veikiančiu mechanizmu. Dalyviai nusprendžia, iš
kokių medžiagų gamins laikrodžio ciferblatą. Tada pasidaro kietą laikrodžio ciferblatą, jį dekoruoja įvairiomis medžiagomis,
tvirtina laikrodžio mechanizmą, deda elementą ir… turime tikrą, veikiantį, vienintelį ir originalų savo sieninį laikrodį. Jei
vaikai jaunesni nei 8 metų, siūlome užsiėmime dalyvauti ir tėveliams.


Paskaita „Vilniaus įkūrimo legendos“ (nuotolinė paslauga)

Nuotolinė edukacinė paskaita bus transliuojama gyvai, pasitelkiant Power Point parengtą medžiagą, lydimą edukatoriaus gyvo bendravimo. Transliacijos vedamos ZOOM platformos pagalba. Edukacinio užsiėmimo metu skaitomos dvi legendos: „Geležinis vilkas“ ir „Vilniaus įkūrimas“, užrašytos menininkų ir mokslininkų  XVI-XIX a. Kiekviena kūrinio pastraipa yra išaiškinama moksleiviams, suprantamai modeliuojant tuometę istorinę, globalinę, socialinę, religinę Lietuvos istoriją. Moksleiviai paskaitos metu POWER POINT sistemos pagalba pamato daug vaizdinės medžiagos: lyginami senieji piešiniai, graviūros, žemėlapiai, ištraukos iš istorinių šaltinių. Mokiniai gautos informacijos pagrindu bando „atrakinti“ legendų kodus, padedančius išsiaiškinti Vilniaus miesto įkūrimo peripetijas. KAHOOT programėlės pagalba bus surengta viktorina, leidžianti užtvirtinti gautą informaciją. Edukacijos pagalba moksleiviams suteikiama galimybė giliau pažinti senamiesčio paveldo vertybes, skatinama pagarba ir domėjimasis miestų istorija, kultūra, paveldu ir jo tausojimu.


Raganiukės teatras kviečia mokinius ir jų mokytojus atvykti į teatrą pamatyti spektaklį apie saugų ir draugišką internetą! Katinėlis@Gaidelis – tai inovatyvus spektaklis. Raganiukės teatre bus rodomas žaismingas muzikinis spektaklis vaikams apie atsargų elgesį internete. Trumpai apie siužetą. Modernioje pasakoje įprastas miškas tampa miškatinkliu, kuriame tyko įvairūs kibernetiniai pavojai. Pasakos personažas Gaidelis – aktyvus interneto vartotojas - tampa gudruolės pasakos personažo Lapės programišės auka. Gaidelį gelbėja geriausias jo draugas Katinėlis, kuris naujojoje pasakos istorijoje atsiskleidžia kaip išmanus ir tikras atsargaus elgesio internete žinovas. Gaidelis išmoksta svarbiausių naudojimosi naujausiomis technologijomis pamokų: atsirinkti ir lankytis tik saugiose svetainėse, sužino kas tas slaptažodis, bei išmoksta nepasitikėti nepažįstamaisiais internete. Spektaklyje patraukliai perteikiama pagrindinė spektaklio tema, tad spektaklis atlieka ne tik pramoginę, bet ir ugdomąją funkciją – veikėjai spektaklio metu viktorinos forma interaktyviai bendrauja su žiūrovais. Kartu su į pavojus papuolusiais personažais žiūrovai ieško sprendimų iš keblių situacijų. Žiūrovus į veiksmą scenoje įtrauks ne tik originalus spektaklio scenarijus, gyvas aktorių bendravimas su publika, skambios dainos apie saugų naudojimąsi internetu, bet ir įspūdinga scenografija – aktoriai scenoje statys internetinį namą, o gaidelis naudosis nepaprastu kompiuteriu. Akį trauks spalvingi ir šiuolaikiški veikėjų kostiumai. Spektaklis sukurtas pagal specialistų rekomendacijas bei atsižvelgiant į aktualiausias 1-4 klasių mokinių problemas, kylančias naudojantis internetu. Režisierė : Rita Urbonavičiūtė Personažus vaidino Raganiukės teatro aktoriai Originali muzika (komp. J. Jurkūnas) Dailininkas Ilona Buzaitė Užsisakyti spektaklį galite https://www.emokykla.lt/; telefonu +37067097832; raganiukes.teatras@gmail.com; Daugiau informacijos www.raganiuke.lt


MOZAIKA vadinama - įmantriu menu, įspūdinga puošybos technika, kurios dirbiniai patys patvariausi ir išlikę net nuo
Antikos laikų. Mes prisiliesime prie stiklo mozaikos kūrimo ir kūrybinių dirbtuvių metu susikursime įmantrų mozaikos
darbą. Siekdami ugdyti kultūrinį sąmoningumą, atsakingą vaikų požiūrį į vartotojiškumą, kūrybinių dirbtuvių metu bus
naudojamos antrinės (indų duženos, panaudoto plastiko detalės) žaliavos. Edukacija skirta susipažinti su mozaikos istorija ir pritaikyti jau įgytas žinias praktikoje pasigaminant mozaikos elementą.


Lazeriai, eksperimentai ir sprogimai - spektaklis „Eureka! PLIUS“

Eureka efektas – tai staigus ir netikėtas problemos sprendimo suvokimas. Ar nebūtų įdomu pamatyti tą momentą, kai
praeityje gyvenę mokslininkai patyrė savo EUREKĄ? Nusikelkime laiku kartu su linksmaisiais mūsų aktoriais, kurie įkūnys
tokius mokslininkus, kaip pirmajį žmonijos astronautą Wan Hu ar sieros rūgšties išradėją ir alchemijos tėvą Džabirą Ibn
Hajaną ir kartu patirkime atradimo džiaugsmą. Lazeriai, eksperimentai ir sprogimai pavers šią kelionę neužmirštamu
nuotykiu. Įvairūs eksperimentai bus perteikiami ne tik teoriškai, bet ir praktiškai – sprogimai, ugnies kamuoliai ir garų
geizeriai privers kiekvieną aikčioti iš nuostabos ir ilgam pasiliks atminty. Forumo teatro principu pastatytas spektaklis leis
žiūrovams patiems iškelti problemas, pasiūlyti sprendimo būdus ir taip nulemti pasirodymo eigą. Viso renginio metu
mokiniai bus kviečiami aktyviai dalyvauti diskusijose su vedėjais, įsitrauks į pasirodymą savo idėjomis ir pasiūlymais. RGB projekcinio lazerio filmukai padės lengviau suprasti eksperimentuose vykstančius procesus ir sukurs magišką atmosferą.
Pagrindinis renginio tikslas - skatinti vaikų kultūrinį sąmoningumą per kūrybiškumo ir kritinio mąstymo ugdymą. Taip pat populiarinti mokslą parodant nuostabiąją jo pusę. Renginio metu mokiniai pagilins istorijos, fizikos ir chemijos žinias, - o svarbiausia – labai linksmai praleis laiką!
"Eureka! PLIUS - tai dar daugiau eksperimentų, dar daugiau efektų ir dar daugiau emocijų!


Spektaklis yra aktualus pradinių klasių mokiniams, nes sudaro daug žaidybinių elementų, kurių dėka jaunasis žiūrovas laisvai gali išreikšti savo kūrybiškumą, individualumą. Mokinys, aktyviai įsitraukdamas į spektaklio veiksmą, gali geriau sukaupti dėmesį, įsidėmėti daugiau informacijos, pozityviau vertinti teatrą, kaip savęs išraiškos formą. Tai interaktyvus lėlių spektaklis, kuriame pagrindinis herojus zuikis Pranas, norėdamas įsigyti draugų iš jų šaiposi, o supratęs kad patyčiomis draugų neįsigys, mokosi artimo meilės ir supratimo, drąsos ir atlaidumo. Spektaklio metu bendraujame su žiūrovais, kartu šokame.